Vsebino zbrala in uredila: Ana Kenk
Z nasveti sodelovala: Marija Podjed
Naslov: PRIROČNIK KROJENJA PLETENIH IZDELKOV
Izdala in založila Zveza društev slepih in slabovidnih Slovenije, Ljubljana, 1985
Iz brajice v elektronski zapis pretvorila: Irena Mihelj, leta 2026

--

Opomba prepisovalcev: 
Prosimo Vas, da nam predloge, komentarje ter konstruktivne kritike posredujete v knjižnico za eventualno izboljšanje nadaljnjih prilagoditev.

Vsebina

Namesto uvoda
  Splošna navodila
  Kako jemljemo mere za pletena oblačila
  Izrezi, ovratniki in obrobki
  Gumbnice in žepi
  Ramensko snemanje
  Kako pletemo gube
Praktični del
  1. Oprijemalka
  2. Šal
  3. Belo pregrinjalo
  4. Brezrokavnik za dečka
  5. Rjav moški brezrokavnik
  6. Ženski brezrokavnik
  7. Ženska jopa
  8. Ženski pulover z raglan rokavi in okroglim vratnim izrezom
  9. Bel pulover (bluza) pleten v mrežastem vzorcu
  10. Moška bela majica
  11. Moški pulover
  12. Pletena moška jopa
  13. Rdeč ženski komplet: pulover, kapa, šal
  14. Ženski komplet iz Boucle volne
Otroške pletenine
15.	Bel plašček s sedlcem
16.	Zelene hlačke
17.	Svetlo rjava jopica
18.	Belo krilce z naramnicami
19.	Poletna oblekica brez rokavov
20.	Oblekica z mornarskim ovratnikom
Kaj in kako bomo pletli opremo za dojenčka
21.	Bluzica na preklop, kratke hlačke in copatki za trimesečnega dojenčka
22.	Hlačke z životcem
23.	Vreča za nošenje dojenčka
24.	Kapa in pulover v modrih barvah
25.	Krilce z naramnicami
26.	Pletena oblekica
Dodatki
  27. Kratke nogavice
  28. Podkolenke s kito ob strani
  29. Copate
  30. Rokavice
  31. Palčniki
  32. Kapa
  33. Moška smučarska kapa
  34. Trioglata ruta ali plet
Vzdrževanje volnenih pletenin
Uporaba paranih niti

Namesto uvoda

  Zgodovina tehnike pletenja in pripomočki za pletenje segajo daleč nazaj v zgodovino. Nekateri učenjaki trdijo, da sega celo v leta pred našim štetjem, zato tega v tem priročniku ne bomo obravnavali, ker bi za to temo porabili preveč časa in tudi naš namen ni zgodovinska obdelava pletenja. Prav pa je, da vemo, kako stara je že tehnika pletenja, kako se je razvijala in od kod sploh izvira.
  Najstarejši podatki o začetkih tehnike pletenja pravijo, da je pletenje odkrito na arabskem polotoku in da se je od tam počasi razširilo v Evropo.
  V poznem srednjem veku so nastali prvi pletilni cehi, med katerimi so bili najbolj znani cehi v Parizu in Firencah. Tehniko pletenja so spremenili v pravo umetnost.  Vajenci so se učili tri leta v mojstrski delavnici. Na koncu te učne dobe so morali opraviti izpit, pri katerem so morali izdelati preprogo v dvajsetih ali tridesetih barvah, srajco, kapo in par nogavic.
  Ob koncu vladavine kraljice Elizabete je ročna izdelava pletenin zastala ne le v Angliji, temveč po vsej Evropi, razen nekaj redkih izjem. Umetnost pletenja se je vrnila med štiri zidove domače hiše, in se obdržala v domovih vse Evrope do današnjih dni.
  Prav naše stoletje pa je ponovno odkrilo mikavnost praktičnost gospodarnost in velike možnosti individualne ustvarjalnosti, v primerjavi s pogosto uniformiranim in neosebnim značajem Današnje mode.
  Tako je tudi med našimi članicami veliko žena, ki zelo lepo pletejo in ustvarjajo čudovite pletene izdelke. Tem in pa vsem tistim, ki imajo veselje do pletenja, pa še nimajo dovolj spretnosti oblikovanja pletenih izdelkov, je namenjen ta priročnik.
  Z dobro voljo, nekoliko ustvarjalnosti in nekaj fantazije, pa bodo pridne roke ustvarile lepe in enkratne pletene izdelke.
  Odločili smo se, da bomo pletli. Za to pa potrebujemo pripomočke, brez katerih ne moremo shajati. Nekateri pripomočki, ki sicer niso tako nujno potrebni, so pa dokaj koristni, nam bodo pletenje olajšali.

Splošna navodila

  Osnoven pripomoček za pletenje so seveda pletilke: najpogosteje uporabljamo (ravne) pletilke, ki so na konceh zavarovane z glavicami različnih oblik, da nam z njih ne uhajajo petlje.
  Debelina posameznih pletilk je označena glede na premer v milimetrih. (mm)
  Za mehko in tanko volno, s katero bomo pletli nežne in elegantne pletenine (npr.  oblačila za dojenčke ali pletene bluze in puloverje) uporabljamo pletilke z majhnim premerom (običajno št. 2 do 2,5 mm).
  Za debelejšo športno volno pa bodo primernejše pletilke z večjim premerom.
  Kadar pletemo nogavice, rokavice, kape in podobne pletenine, ki jih pletemo v krogu, uporabljamo pletilke, ki so na obeh koncih priostrene. Te pletilke so dolge od 17 do 21 cm in imajo premer od 2 do 5 mm. Običajno jih prodajajo po 5 skupaj pod imenom »niz pletilk«. Na ta izraz bomo naleteli tudi med opisom za pletenje različnih ovratnikov iz petelj, ki jih naberemo iz roba vratnega izreza.
  Včasih uporabljamo okrogle pletilke iz perlon vrvice, ki na obeh koncih prehaja v normalno oblikovano pletilko. Te pletilke izdelujejo v vseh debelinah in so dolge od 40 do 150 cm. Z njimi lahko pletemo v vrstah in tudi v krogu. Če pletemo v krogu, morajo biti pletilke krajše od obsega pletenja, ker se petlje sicer preveč razvlečejo in pletenje ni enakomerno.
  V rabi so tudi lesene pletilke, običajno debelejše.
  Pri izbiri pletilk pa se ravnamo tudi po načinu pletenja. Če pletemo rahlo, bomo izbrali za pol številke tanjše pletilke kot bi jih izbrali sicer glede na debelino volne. Če pa med pletenjem nit močno zategujemo, izberemo raje za pol številke debelejše pletilke.
  Tudi pri pletenju nam bodo v veliko pomoč kvačke. Nabavimo si dve ali tri različnih debelin. Z njimi bomo pobirali spuščene petlje in si pomagali pri nekaterih vzorcih, še posebno pa pri izdelovanju obrobkov.
  Spletene izdelke bomo merili z merilnim trakom – centimetrom.
  Z iglo za volno – to je debelejša šivanka s topo konico ter širšim ušesom – da lahko vdenemo vanjo tudi debelejšo volno – bomo šivali pletene izdelke.

Še enkrat preštejmo pripomočke za pletenje!

1. Pletilke različnih debelin ravne, na konceh zavarovane z glavicami,
2. Okrogle iz perlon vrvice,
3. »Niz pletilk« tudi različnih debelin,
4. Kvačke,
5. Centimeter – to je šiviljski centimeter,
6. Iglo za volno – šivanko,
7. Pomožno iglo – to je veliko krajša in v sredini ukrivljena, da drži petlje, ali pomožna zaponka,
8. Škarje,
9. Posoda za volno,
10. Etui za pletilke,
11. Poleg zgoraj navedenih pripomočkov, so še: števec vrst, števec petelj, motovilo, motek, merilec debeline pletilk in drugi.
12. Primeren material, iz katerega bomo pletle (volno, bombaž, garn, sintetično predivo itd.)

Opomba prepisovalke: Večina različnih merilcev/števcev je danes elektronska (se pravi na baterijski tok).
  Med pripomočke štejemo tudi označevalce pletenja, ki jih je na tržišču mogoče najti v različnih materialih (plastika, kovina), oblikah (okrogli, podolgovati, v obliki src, živali idr.) in barvah, jim je pa skupno to, da jih lahko nataknemo na zanke ali pletilke ter z njimi označujemo vzorce, vrste itn. Večino je mogoče odpirati, poznamo pa tudi zgolj obročke.
  K pripomočkom prištevamo tudi kapice za pletilke, ki jih nataknemo na pletilke in s tem preprečimo, da bi izgubili petlje, ko delo odložimo. Te so lahko različnih oblik, jim je pa skupno to, da imajo luknjo, v katero porinemo pletilko. Poznamo jih v različnih velikostih in obsegajo bodisi zgolj eno debelino pletilke (plastični ali gumijasti), ali pa jih lahko uporabimo za več debelin pletilk (ti so običajno silikonski). Naprodaj so vedno v  parnem številu.
Konec opombe prepisovalke

Najpogostejši izrazi pri pletenju

Nasnutek
  Dobro nasnute petlje so osnoven pogoj za lep in uspešen pleten izdelek, zato poskrbimo, da je nasnutek enakomeren in prožen.

Člen
  S tem izrazom označujemo vsakega od obeh delov, ki sestavljata posamezno petljo, in sicer sprednji in zadnji člen.

Petlja
  To je obroček, ki ga zaključuje vozel, in ki je, kot smo že povedali sestavljen iz dveh členov: sprednjega in zadnjega člena.

Desni del
  Desni del pletenja je tisti del, ki se nahaja na desni strani, gledano z lica pletenja.

Levi del
  Levi del pletenja je tisti del, ki se nahaja, gledano z lica pletenja na levi strani.

Dodajanje petelj
  Izraz označuje povečano število petelj, ki so že na pletilki, za eno ali več petelj.

Nabiranje petelj
  Ta izraz označuje dva različna postopka. Pomeni lahko, da moramo poplesti petlje, ki smo jih odložili na pomožno pletilko: pomeni pa tudi, da nasnujemo na pletilko (običajno s kvačko) petlje iz roba ali izreza pletenega izdelka, da bi spletli obrobek, in podobno.

Ovoj
  Napraviti ovoj pomeni oviti nit okoli desne pletilke, preden popletemo naslednjo petljo. V naslednji vrsti popletemo to ovito nit kakor navadno petljo in dobimo tako v primerjavi s prejšnjo vrsto eno petljo več.

Pobiranje petelj
  Za ta postopek je najprimernejša kvačka. Z njo pobiramo petlje, ki nam uidejo in se spustijo med pletenjem.

Podaljšanje petelj
  Petljo podaljšamo tako, da enkrat ali dvakrat ovijemo nit okoli desne pletilke, preden jo ubodemo v petljo na levi pletilki. V naslednji vrsti to ovito nit spustimo in tako se petlja raztegne ter podaljša.

Prelaganje petelj
  Pri pletenju številnih vzorcev si moramo pomagati s pomožnimi pletilkami, na katere preložimo petlje, ki jih ne bomo popletli takoj, temveč šele kasneje. Najpogosteje bo to pri pletenju najrazličnejših vzorcev s kitami, pri pletenju nogavic (peta), rokavic in podobno.

Prenašanje petelj
  Petljo prenesemo tako, da jo predenemo iz leve pletilke na desno pletilko, ne da bi jo pri tem popletli.

Prevlečeno snemanje
  Petlje prevlečeno snemamo običajno na obeh straneh pletenja in tako zmanjšujemo število petelj na pletilki. Pri prevlečenem snemanju prvo petljo desno prenesemo na desno pletilko, nato popletemo naslednjo petljo, potem pa z levo pletilko dvignemo nepopleteno petljo in skoznjo prevlečemo popleteno petljo.

Rob
  S tem izrazom označujemo vsakega od obeh stranskih robov pletenja. Krajni rob predstavlja krajna petlja na začetku in na koncu vsake vrste.

Snemanje petelj
  Snemanje petelj pomeni odvzemanje ene ali več petelj in s tem zmanjševanje števila petelj na pletilki. Snemamo tako, da eno ali več petelj prevlečemo skozi sosednje petlje, ali da jih skupaj desno popletemo.

Spuščanje petelj
  Pri določenih vzorcih petljo nalašč spustimo in dobimo tako željeni motiv.

Vrsta
  Na ta izraz bomo naleteli pri opisovanju in razlagi vseh vzorcev, označuje pa skupek vseh petelj na pletilki.

Zasukana petlja
  Petljo pletemo zasukano, kadar zajamemo s pletilko njen zadnji člen, pri čemer se levi in desni člen petlje zasukata.

Poskusni vzorec
  Kadar pletenja nismo še dovolj vešči in ne znamo presoditi razmerja med številom petelj in vrstami v centimetrih glede na debelino volne, je priporočljivo, da pred začetkom pravega pletenja spletemo v izbranem vzorcu poskusni vzorec (velik običajno 10 krat 10 cm), seveda z istimi pletilkami, kot bomo delali pletenje. Tako se bomo izognile slabi volji in nepotrebni izgubi časa.

  Vemo pa, da je za lep izgled pletenin važno oblikovanje izdelka. Vedeti moramo osnovna pravila oblikovanja. Pletivo lepo oblikujemo z dodajanjem in snemanjem petelj, ali pa brez tega. Pletemo enostavne do najzahtevnejših oblik pletiv – npr.: šal, kapa, rokavice, razna oblačila in še mnogo drugega.
  Kadar delamo oblačila, to je brezrokavnik, pulover, jopico, bluzo, krilo, plašč in podobno, je najbolje, da osebo, za katero bomo delale določen del oblačila, izmerimo s šiviljskim centimetrom. Ta je izdelan iz povoščenega traku in na njem so jasno razvidni: mm, cm, dm, in m. Običajno je šiviljski meter dolg en meter in pol do dva metra.

Opomba prepisovalke:
  Šiviljski meter za slepe poznamo vsaj v dveh različicah, ki pa obe označujeta centimetre. Eden ima na zgornji strani za vsak cm piko, vsak 5 cm označuje z dvema navpičnima pikama, na vsakih 10 cm pa spodaj napisano številko v brajici (brez znaka za število), drugi pa označuje centimetre z luknjicami (v katere po potrebi lahko zataknemo označbe za pletenje), vsakih 5 cm označuje z zarezo zgoraj, vsakih 10 cm pa z zarezo spodaj (njegova slabost je v tem, da moramo cm šteti, saj niso označeni s številko).
Konec opombe prepisovalke

  Šiviljski meter uporabljamo tudi za izmero Pletiva. Število petelj določa širino pletiva.
  Kadar merimo poskusni vzorec, moramo tega lepo raztegniti na ravni površini in pazimo, da se nam ne raztegne in da ne izgubi oblike. Šiviljski meter položimo na poskusni vzorec in v sredini določimo z buciko dve točki v razdalji 5 cm. Preštejte petlje med njima, nato prestavite bucike na drugih 5 cm razdalje, in ponovno preštejte petlje. Npr. za pletivo širine 50 cm, kjer je na en cm 2,5 petelj, moramo nasnuti 125 petelj.
  Kadar pa merimo površno, da izpustimo pol petlje in nasnujemo samo 2 petlji na en cm, dobimo 50 krat 2, to se pravi 100 petelj v eni vrsti, seveda pa to predstavlja razliko za 10 cm. Pletivo bomo imeli široko samo 40 cm in ne 50 cm, kot smo želeli. Npr.: nasnujemo 20 petelj poskusnega vzorca. V tem našem primeru meri 20 petelj 5 cm. Ker moramo naplesti pletivo široko 20 cm, bomo nasnuli (4 krat 20) 80 petelj.

Kako jemljemo mere za pletena oblačila

1. Hrbet izmerimo najprej od roke do roke (na plečih).
2. Rame merimo od roke do začetka vratu. Tako se določi tudi vratni izrez.
3. Rokavni izrez (ali rokavno okroglino) merimo rahlo od pazduhe do najvišje točke rokavne okrogline.
4. Rokav merimo z zunanje strani rahlo usločene roke od zapestja do vrha rame, z notranje strani pa od pazduhe do zapestja.
5. Zapestje merimo okrog zapestnega sklepa.
6. Višino stranice pletiva merimo od pasu do pazduhe.
7. Širino prsi merimo pod rokama čez hrbet in prsi na najbolj izbočenem mestu.
8. Pas merimo točno v pasu in držimo prst med pasom in metrom.
9. Boke merimo 20 cm pod pasom, tam, kjer so boki najširši.

Za krilo vzamemo mero takole:
1. Za pas merimo točno v pasu in držimo prst med pasom in metrom.
2. Za lažje oblikovanje krila bomo vzeli mero 10 cm pod pasom, okrog bokov, nato pa še okrog bokov čez sedalo in trebuh, da bomo lahko pravilno dodajali ali odvzemali petlje, ker bomo le tako lahko lepo oblikovali krilo okrog pasu in bokov.
3. Za ravno oblikovano krilo po potrebi dodamo še nekaj cm od bokov navzdol, nakar pletemo do želene dolžine krila ravno. Dolžino krila merimo ob strani od pasu mimo bokov do kolen ali še dlje. 

  Običajno in pravilno je, da jemljemo mero tudi, kadar delamo rokavice, kape, oziroma katerakoli pokrivala in nogavice, vse dotlej, dokler si ne pridobimo dovolj izkušenj in začnemo delo kot pravimo, »na pamet«.

  Kadar si sami s svojo domišljijo in ustvarjalnostjo ne moremo pomagati, nam lahko v največ primerih pomagajo revije, naj so domače ali tuje. V revijah pa so v večini primerov napotki za izdelavo posameznih pletenin, podani v standardnih merah, to je v številkah posameznih velikosti.

  Poglejmo normalne mere žensk (višina telesa 168 cm):

a) Mere – velikost: 34
  Objem prsi: 80
  Objem pasu: 63
  Objem bokov: 88
  Prednja dolžina života: 43
  Prsi: 25,5
  Širina hrbta: 27,5
  Dolžina hrbta: 40
  Širina ramen: 12
  Objem okrog vratu: 33
  Dolžina rokava: 58
  Širina nadlakti: 25
  Objem zapestja: 16
  Dolžina hlač ob strani: 107

b) Mere – velikost:  36
  Objem prsi: 84
  Objem pasu: 65
  Objem bokov: 90
  Prednja dolžina života: 44
  Prsi: 26
  Širina hrbta: 34
  Dolžina hrbta: 40
  Širina ramen: 12,5 
  Objem okrog vratu: 34
  Dolžina rokava: 59
  Širina nadlakti: 26
  Objem zapestja: 16
  Dolžina hlač ob strani: 107

c) Mere – velikost: 38
  Objem prsi: 88
  Objem pasu: 67
  Objem bokov: 94
  Prednja dolžina života: 45
  Prsi: 27,5
  Širina hrbta: 35
  Dolžina hrbta: 40
  Širina ramen: 12,5
  Objem okrog vratu: 35
  Dolžina rokava: 59
  Širina nadlakti: 27
  Objem zapestja: 16
  Dolžina hlač ob strani: 107

č) Mere – velikost: 40 
  Objem prsi: 92
  Objem pasu: 70
  Objem bokov: 98
  Prednja dolžina života: 46
  Prsi: 28,5
  Širina hrbta: 36
  Dolžina hrbta: 40,5
  Širina ramen: 12,5
  Objem okrog vratu: 36
  Dolžina rokava: 59
  Širina nadlakti: 29
  Objem zapestja: 17
  Dolžina hlač ob strani: 108 

d) Mere – velikost: 42
  Objem prsi: 96
  Objem pasu: 74
  Objem bokov: 102
  Prednja dolžina života: 47
  Prsi: 29
  Širina hrbta: 37
  Dolžina hrbta: 41
  Širina ramen: 13
  Objem okrog vratu: 37
  Dolžina rokava: 59
  Širina nadlakti: 31
  Objem zapestja: 17
  Dolžina hlač ob strani: 109

  e) Mere – velikost: 44
  Objem prsi: 100
  Objem pasu: 80
  Objem bokov: 106
  Prednja dolžina života: 48
  Prsi: 30
  Širina hrbta: 38
  Dolžina hrbta: 41,5
  Širina ramen: 13,5
  Objem okrog vratu: 38
  Dolžina rokava: 60
  Širina nadlakti: 33
  Objem zapestja: 18
  Dolžina hlač ob strani: 110

  f) Mere – velikost: 46
  Objem prsi: 104
  Objem pasu: 86
  Objem bokov: 112
  Prednja dolžina života: 49
  Prsi: 31,5
  Širina hrbta: 39
  Dolžina hrbta: 42
  Širina ramen: 14
  Objem okrog vratu: 39
  Dolžina rokava: 60
  Širina nadlakti: 35
  Objem zapestja: 18
  Dolžina hlač ob strani: 110

g) Mere – velikost: 48
  Objem prsi: 110
  Objem pasu: 92
  Objem bokov: 118
  Prednja dolžina života: 50
  Prsi: 32
  Širina hrbta: 40,5
  Dolžina hrbta: 42,5
  Širina ramen: 14
  Objem okrog vratu: 40
  Dolžina rokava: 60
  Širina nadlakti: 37
  Objem zapestja: 19
  Dolžina hlač ob strani: 112

Opomba prepisovalke: Danes je večino navodil in krojev z vzorci mogoče najti na spletu. Prav tako so iz mode mere v številkah. Zamenjale so jih črke, ki ponazarjajo številke: XS = 36, S = 38, M = 40, L = 42, XL = 44, 2XL = 46 in 3XL = 48.
  Za manjšo primerjavo sem po spletni strani podjetja Viral Racman (https://pleniceracman.si/prodajni_program/izdelki_za_menstruacijo/menstrualne_hlacke/747/hlacke_brez_vpojnosti/) povzela nekaj mer za pas:
  a) Velikost: XS (= izredno majhne) = 36
  b) Velikost: S (= majhne) = 38
  pas (širina): 28 cm
  boki (obseg): 82 – 89 cm
  c) Velikost: M (medium = srednje) = 42
  pas (širina): 30 cm
  boki (obseg): 90 – 94 cm
  č) Velikost: L (large = velike) = 42
  pas (širina): 32 cm
  boki (obseg): 95 – 99 cm
  d) Velikost: XL (extra large = zelo velike) = 44
  pas (širina): 34 cm
  boki (obseg): 100 – 104 cm
  e) Velikost: 2XL (2 extra large = 2 krat zelo velike) = 46
  pas (širina): 36 cm
  boki (obseg): 105 – 109 cm
  f) Velikost: 3XL (3 extra large = 3 krat zelo velike) = 48
  pas (širina): 38 cm
  boki (obseg): 110 – 114 cm
Konec opombe prepisovalke.

  Merila za moške velikosti:

  a) Velikost: 46
  Višina telesa: 172
  Objem prsi: 92
  Objem kolkov: 96
  Dolžina hrbta: 45
  Širina hrbta: 39
  Objem okrog vratu: 38
  Dolžina rokava: 62
  Dolžina razkoraka: 80

  b) Velikost: 48
  Višina telesa: 174
  Objem prsi: 96
  Objem kolkov: 100
  Dolžina hrbta: 46
  Širina hrbta: 40,5
  Objem okrog vratu: 39
  Dolžina rokava: 63
  Dolžina razkoraka: 81

  c) Velikost: 50
  Višina telesa: 176
  Objem prsi: 100
  Objem kolkov: 104
  Dolžina hrbta: 47
  Širina hrbta: 42
  Objem okrog vratu: 40
  Dolžina rokava: 64
  Dolžina razkoraka: 82

  č) Velikost: 52
  Višina telesa: 178
  Objem prsi: 104
  Objem kolkov: 108
  Dolžina hrbta: 48
  Širina hrbta: 43
  Objem okrog vratu: 41
  Dolžina rokava: 65
  Dolžina razkoraka: 83

  d) Velikost: 54
  Višina telesa: 180
  Objem prsi: 108
  Objem kolkov: 112
  Dolžina hrbta: 49
  Širina hrbta: 44
  Objem okrog vratu: 42
  Dolžina rokava: 66
  Dolžina razkoraka: 84

  Kako merimo glavo? Glavo merimo okrog najširšega dela glave za objem. Nato merimo od enega do drugega ušesa čez vrh temena in od čela do zatilja za globino kape.

Izrezi, ovratniki in obrobki

  Tudi pri pleteninah je zelo važen izrez in ovratnik. Oba sta pomembna, predvsem pa najbolj opazna. Izdelati ju ni preveč težko, toda plesti moramo dovolj skrbno in natančno. Običajno pletemo okrogel izrez, koničasti ali V vratni izrez, zavihan ovratnik (ali puli), oglati izrez in raven, imenovan ladjica izrez.

Okrogel vratni izrez
  Je klasičen izrez, ki je primeren skoraj za vsak model in na katerega lahko z nabiranjem petelj spletemo vse ovratnike. Povprečna globina okroglega vratnega izreza je 6 do 7 cm na prednjem delu pletenine.
  Spleten imamo zadnji in prednji del pletenine. Sešijemo hrbtni in prednji del na ramenih, nakar naberemo na niz pletilk (primerne debeline) ali na najkrajšo okroglo pletilko določeno število petelj in v krogu pletemo do želene višine. Ko to spletemo, moramo narahlo zazankati.
  Ob okroglem vratnem izrezu lahko spletemo obrobek, ne da bi posebej nabirali petlje. Ko delamo na prednjem delu pletenine okrogel izrez, ob izrezu petelj zato ne smemo zazankati, temveč jih postopno predevamo na pomožno pletilko. Najprej sešijemo spletene dele na ramenih; pri puloverju brez razporka sešijemo šiv le na eni rami, ker bomo obenem z drugim šivom sešili še obrobek, če ga pletemo v vrstah. Petlje s pomožnih pletilk pletemo z ustreznimi kratkimi ali dolgimi pletilkami in pletemo enojni ali dvojni obrobek. Če pletemo dvojni obrobek, tudi ni nujno, da petlje na koncu zazankamo. Lahko jih prišijemo ob vratni izrez s primernim 
vbodom – najlepše je s stičnim vbodom.

Koničasti ali V izrez
  Začnemo plesti (na prednjem delu pletenine) že en cm pod pazdušnim snemanjem zato, da lahko kasneje lepo nasnujemo obrobek. Ko pri izdelavi prednjega dela pletenine napletemo do ustrezne višine, delo razdelimo na dve polovici, s tem, da eno srednjo petljo predenemo na varnostno zaponko, obe polovici pa pletemo do višine ramen. Med pletenjem snemamo v izrezu v vsaki 4. vrsti na licu pletenja. Ko spletemo izrez na desni in levi strani, sešijemo hrbtni in sprednji del ter za obrobek naberemo na niz pletilk petlje iz vratnega izreza tako, da upoštevamo petljo s pomožne pletilke kot srednjo petljo, na obeh straneh te srednje petlje pa v vsaki vrsti snemamo, to je: pletemo dve petlji skupaj, in sicer pred srednjo petljo dve prevlečeno skupaj, za srednjo desno petljo pa dve desno skupaj. Ko napletemo tri cm obrobka, vse petlje skrbno zazankamo.

Opomba: Lahko v sredini V izreza pustimo namesto ene petlje dve ali tri, več pa ne pride v poštev.
  Lahko pa obrobek delamo v vrsti; v tem primeru pa obrobek – ko ga
zazankamo – sešijemo v konico, odvečna vogala pa na notranji strani z nevidnimi vbodi prišijemo.

Oglati izrez
  Za oglati izrez na željeni višini zazankamo poljubno število srednjih petelj (ki ustreza širini vratnega izreza), razdelimo pletenje na polovico in pletemo vsak del posebej do višine ramen. Sešijemo hrbtni in prednji del, naberemo na niz pletilk – lahko tudi na okroglo – vse petlje iz vratnega izreza. Najbolje je, da zopet določimo vogalne petlje in ko delamo obrobo, zopet snemamo, kot je opisano pri koničastem obrobku (pred in za določeno vogalno petljo).

Raven ali izrez na ladjico
  Pletemo oba – prednji in zadnji del do vrha ramen ravno in vse petlje istočasno zazankamo, šele nato na ramenih oba pletena dela sešijemo in pustimo dovolj veliko odprtino za glavo.

Rokavi in rokavni izrezi
  Tudi rokave delamo v različnih oblikah.

Klasičen rokav z okroglo rokavno okroglino
  Običajno pletemo takole:
  Rokavni izrez na hrbtnem in prednjem delu v višini podpazduhe zazankamo na obeh straneh na licu pletenja po 1 krat 3,2 krat 2, in 1 krat 1 petljo. Nato pletemo dalje brez snemanja do višine ramen. Rokave začnemo običajno plesti pri zapestjih, ki morajo biti dovolj prožna. Nato pletemo dalje do pazduhe in dodajamo na obeh straneh vsake 3 do 4 cm po eno petljo. Nato se lotimo rokavne odprtine.

Rokavna okroglina
  V višini podpazduhe snemamo na obeh straneh na licu pletenja 1 krat 3, 2 krat 2 in 1 krat po 1 petljo. Nato pletemo dalje in snemamo v vsaki vrsti po eno petljo, dokler nam ne ostane na pletilki ena četrtina začetnega števila petelj, ki jih zazankamo nato v eni vrsti.
  Višina hrbtnega in prednjega rokavnega izreza ter rokavne okrogline mora biti enaka.

Raglan rokav
  Rokavni izrez na hrbtnem in sprednjem delu: v višini podpazduhe preštejemo petlje, nato začenjamo snemati. Snemamo na obeh straneh na licu pletenja 1 krat 3,
1 krat 2 in nato po eno petljo, vse do višine vratnega izreza. Za vratni izrez zazankamo v sredini eno tretjino petelj, ki smo jih izračunali za vratni izrez. Za raglan snemamo na obeh straneh, dokler ne zazankamo vseh petelj.
  Rokavna okroglina: v višini podpazduhe zazankamo na obeh straneh na licu pletenja 1 krat 3, in 1 krat 2 petlji, nato pa v vsaki vrsti po eno petljo, dokler nam ne ostane na pletilki 8 do 10 petelj, ki jih zazankamo v eni vrsti. Višina hrbtnega in sprednjega rokavnega izreza ter rokavne okrogline mora biti enaka.

Prosto padajoči rokav
  Hrbtni in prednji del pletemo brez rokavnega izreza, torej ravno vse do višine ramen. Petlje rokava zazankamo v eni vrsti v višini podpazduhe.

Kimono rokav
  Kimono rokav pletemo v enem delu s hrbtnim in sprednjim delom. Pletemo lahko vodoravno (začnemo torej s prednjim ali hrbtnim delom) ali navpično (začnemo z enim od zapestij).

Vodoravno pletenje: v višini podpazduhe dodamo na licu pletenja 1 krat 2 in 1 krat 3 petlje, nato dosnujemo na obeh straneh poljubno število petelj, ki ustreza dolžini rokava. Pletemo do višine vratnega izreza, (ki mora biti v sredini). Zazankamo petlje za vratni izrez, ki jih nato na novo nasnujemo in pletemo dalje, vse do želene širine rokava (rokav bomo nato prepognili na polovico in sešili). Nato zazankamo vse petlje, ki smo jih dosnuli za rokav, snemamo 1 krat 2 in 1 krat 3 petlje, ter pletemo dalje hrbtni ali prednji del.

Navpična izdelava je enaka vodoravni, le, da začnemo plesti zapestje enega rokava in dosnujemo v višini podpazduhe petlje za hrbtni in prednji del.

Pahljačasti rokav
  Ta vrsta rokava je zelo primerna za otroška oblačila. Sprednji in hrbtni del ter rokava pletemo do višine podpazduhe. Petlje vsakega dela predenemo na pomožne pletilke. Nato vse petlje s pomožnih pletilk preložimo na štiri pletilke (ali na okroglo), pletemo v krogu in snemamo na stičišču rokavov s sprednjim delom in hrbtnim delom, dokler nimamo želenega vratnega izreza.

Krajni robovi in obrobki
  Krajne robove sestavljajo začetne in končne petlje v vsaki vrsti. Od teh krajnih petelj je odvisna oblika pletiva, zato pri pletenju pazimo, da nit pletivu primerno zategnemo in se tako izognemo preohlapnim in pretesnim robovom, ki pokvarijo videz pletiva.
  Obrobke pletemo skupaj z osnovnim pletivom ali posebej. V slednjem primeru jih na pletivo prišijemo naknadno. Potrebne petlje zanje pa lahko tudi naberemo iz krajnega roba pletiva.

Verižni rob
  Pletemo tako, da na licu pletenja prvo petljo desno prenesemo, zadnjo petljo v isti vrsti popletemo desno. Na narobni strani prvo petljo levo prenesemo in nato levo popletemo zadnjo petljo v vrsti.

Gladki rob
  Pletemo tako, da prvo petljo desno prenesemo, in popletemo desno zadnjo petljo vsake vrste (tudi na narobni strani).

Vozličasti rob
  Pletemo tako, da prvo in zadnjo petljo na licu pletenja popletemo desno, prvo in zadnjo petljo na narobni strani pletenja pa popletemo levo.

Biserni rob
  Pletemo tako, da prvo petljo na začetku vsake vrste prenesemo desno zasukano in popletemo drugo petljo desno. Na koncu vrste popletemo obe zadnji petlji desno.

Vpleteni obrobek v vzorcu riževe kaše
  Na strani, kjer naj bi bil obrobek pletemo 6 ali več petelj v vzorcu riževe kaše, zadnjo petljo pa pletemo gladko.

Pleteni obrobek iz desnih petelj
  Na strani, kjer bomo pletle obrobek, pletemo 6 ali več petelj na licu in na narobni strani desno, zadnjo petljo pa pletemo gladko.

Vpleteni obrobek v patentnem vzorcu
  Na strani, kjer naj bo obrobek, pletemo 6 ali več petelj v patentnem vzorcu, prvo petljo pa prenesemo, ne da bi jo popletle.

Obrobek iz desnih petelj na nabranih petljah
  Petlje naberemo in jih poljubno število vrst pletemo na licu in na narobni strani desno. Zazankamo jih na naslednji način: prvo petljo popletemo desno (tu je zvezdica), in prenesemo nazaj na levo pletilko, popletemo dve petlji skupaj, in dobljeno petljo prenesemo nazaj na levo pletilko (tu je zvezdica). Ponavljamo od * do * vse do konca vrste.

Opomba:
  Ponavljanje: ta izraz bo skoraj vedno spremljala oznaka *; od * do * pomeni pa, da moramo opisani postopek med dvema zvezdicama ponoviti tolikokrat, kot je to navedeno.
  Zvezdica – * ta izraz je ena od osnovnih oznak. Kadar je opis za pletenje nekega vzorca vklenjen med dve zvezdici, pomeni to, da je treba postopek ponavljati do konca vrste. Pogosto pa naletimo v samem opisu med dvema zvezdicama še na razlago, ki jo oklepata dve dvojni zvezdici, ** v oklepaju pa je navedeno, kolikokrat je treba ponoviti postopek, opisan med njimi.

Nabiranje petelj
  Kadar pletemo ravne obrobke, ovratnike ali žepe naknadno, potrebujemo petlje, ki jih naberemo iz krajnih robov osnovnega pletiva.
  Petlje lahko nabiramo s pletilko ali kvačko. Z desno pletilko sežemo pod oba verižna člena krajne petlje, in prevlečemo nit. S kvačko pa ubodemo v petljo, iz katere bomo nabrale novo petljo, položimo nit na kvačko, jo prevlečemo skozi petljo, in prenesemo na pletilko.

Gumbnice in žepi

  Spletemo lahko vodoravne ali navpične gumbnice. Pri delu pa moramo biti kar najbolj skrbne in natančne, saj bodo slabo izdelane gumbnice skazile še tako lep izdelek.
  Predvsem pa se zelo skrbno lotimo izdelave žepov. Pletemo jih lahko hkrati z osnovnim pletivom ali pa posebej in jih nato prišijemo. Tudi žepi so lahko vodoravni ali navpični.

Vodoravne gumbnice
  Pletemo do višine, ki smo jo odmerile za gumbnico in zazankamo na licu pletenja poljubno število petelj. V naslednji vrsti nasnujemo nad zazankanimi petljami enako število petelj. Gumbnico obzankamo s šivanko ali prešijemo z verižnim vbodom.
  Gumbnice na oblačilih za dojenčke spletemo do višine, ki smo jo odmerile za gumbnico in naredimo na ustreznem mestu en ovoj, dve petlji pa popletemo skupaj.
V naslednji vrsti ju popletemo ločeno.

Našiti žepi
  Spletemo žep željene dolžine in velikosti ter ga z drobnimi nevidnimi vbodi prišijemo na pletenino.

Vodoravno vpleten žep
  Del, v katerega bomo naredile žep, pletemo do žepnega razporka. Na pomožno pletilko predenemo toliko petelj, kolikor jih ustreza željeni širini žepa. V naslednji vrsti nasnujemo nad manjkajočimi petljami enako število petelj na novo in pletemo do konca. Petlje s pomožne pletilke predenemo na delovno pletilko in dodamo na obeh straneh po eno petljo. Spletemo notranji žep dvakratne dolžine. Nezazankane petlje sešijemo z na novo nasnutimi petljami nad razporkom s pletilnim vbodom. Sešijemo še stranska robova »žepne vrečke«. Zgornji rob žepa obrobimo v vzorcu, s katerim smo pletli zapestja in ovratnik.

Navpično vpleten žep
  Na mestu, kjer bo žep, razdelimo pletenje na dva dela in pletemo dalje vsak del posebej do ustrezne višine žepnega razporka. Za tem pletemo zopet prek vseh petelj. Na notranjem delu razporka naberemo petlje, dodamo na desni in levi strani po eno petljo in spletemo v patentnem vzorcu poljubno širok obrobek. Na zunanjem delu razporka naberemo nato petlje za notranji del žepa, ki ga pletemo v vzorcu gladkih desnih petelj. Ko spletemo ustrezno velik kos, ga z nevidnimi vbodi prišijemo na narobni strani pletenine. Prišijemo tudi oba dela žepnega obrobka.

Zazankanje petelj
  Je postopek, ki ga opravimo v zadnji vrsti pletenja vsakega spletenega dela, in s katerim vse petlje zapletemo. Imamo več načinov, toda mi bomo uporabljali običajnega; in ta je: prvo in drugo petljo popletemo in nato prevlečemo drugo petljo skozi prvo, popletemo tretjo petljo in jo povlečemo skozi drugo petljo. To ponavljamo, dokler ne zazankamo vseh petelj in nazadnje nit povlečemo skozi zadnjo petljo.

Ramensko snemanje

  Pletena oblačila (jopice, brezrokavnike, obleke in podobno) običajno na ramah zaključimo, tako, da določeno število petelj na ramenih zazankamo, in sicer na dva načina:
1. Število petelj razdelimo na tri ali štiri dele in jih zazankamo naenkrat po določeno število – npr. Na pletilki imamo 30 petelj, zazankamo prvič 10 petelj, drugič 10 petelj in tretjič 10 petelj, skozi zadnjo petljo povlečemo nit in s tem je zaključeno eno ramensko snemanje. Drugo ramo zaključimo ravno tako, samo v nasprotno smer – zrcalno.
2. Z obračalnimi petljami: Stopničasti rob ob ramenih delamo tako, da na koncu vsake vrste, pletene tja, pustimo počivati na pletilki pet nepopletenih petelj, in po vsakem obratu, preden končamo vrsto nazaj, damo nit, ki smo jo ovili okrog pletilke, na desno pletilko. Ta ovoj imenujemo obračalna petlja. Po zadnjem takšnem obratu spletemo prek vseh petelj še eno vrsto. Pri tem popletemo desno skupaj vsako obračalno petljo z eno petljo naslednje stopničke, s tem pa obračalna petlja izgine za petljo ramenskega roba. Pri ramenski poševnini druge rame naredimo to stopničasto padanje na koncu vrst nazaj in nato pletemo v zadnji vrsti nazaj ustrezne petlje levo zasukane skupaj. Ta tehnika ustreza, kadar pletemo krila po dolžini in pletemo skrajšane vrste.

Kako pletemo gube

  Običajno pletemo gube na krilih. Marsikomu pa te delajo velike težave, predvsem pa računanje petelj, ki jih moramo nasnuti na pletilke, zato je priporočljivo, da preizkusimo gubo najprej na vzorcu.
1. Med dvema petljama, ki predstavljata rob in razpor gube, pletemo skupine petelj, ki določajo širino in globino gube. Rob dobimo tako, da prenesemo eno petljo desno, razpor pa tako, da popletemo desno petljo levo.
  Gubo s širino in globino petih petelj bomo pletli takole: 
1. vrsta: * eno petljo prenesemo desno, 5 desnih, ena leva, 11 desnih *
2. vrsta: * 11 levih, 1 desna, 6 levih * 
  Ponavljamo prvo in drugo vrsto, ter pletemo do želene višine. 
  Gube zazankamo na licu pletenja na naslednji način: * preložimo na pomožno pletilko preneseno petljo in 5 prenesenih petelj, na drugo pomožno pletilko preložimo levo petljo in naslednjih 5 desnih petelj. Na levi imamo tako 3 vzporedne pletilke in pletemo po 3 petlje hkrati (z vsake pletilke po eno petljo) * Ponavljamo od * do * vsako gubo.

Ravne plitve gube, obrnjene v desno
  Pletemo jih enako kot pri levo obrnjenih gubah, vendar v nasprotni smeri, in sicer:
1. vrsta: * 1 leva, 5 desnih, 1 desno prenesena petlja, 11 desnih *
2. vrsta: * 17 levih, 1 desna * 
  Ponavljamo prvo in drugo vrsto in pletemo do želene višine.

Globoke gube
  Globoke gube pletemo podobno kot plitve, s tem, da je ena guba obrnjena na levo, druga pa v desno. Loči jih dvojno število petelj, dve petlji za globino.

Globoke gube s širino in globino pet petelj pletemo na naslednji način:
1. vrsta: * 5 desnih eno petljo prenesemo desno, 1 leva, 12 desnih, 1 leva, 5 desnih, eno petljo prenesemo desno, 5 desnih *
2. vrsta: * 11 levih, 1 desna, 12 levih, 1 desna 11 levih *
  Ponavljamo prvo in drugo vrsto in pletemo dalje do želene višine.

Ponarejene gube ali sončni plise
  Te drobne v obliki žarkov razporejene gube pletemo od spodaj navzgor. 8 do 10 petelj pletemo desno in 3. petlje levo. Vsakih 8 do 10 vrst popletemo na licu pletenja, skupaj dve desni petlji, ki sta neposredno pred tretjo levo popletenimi petljami. Tako nadaljujemo, dokler ne dobimo želene oblike gub.

***

  S tem, kar je v tem priročniku napisano do tu, smo se seznanili z osnovnimi značilnostmi, ki jih mora poznati vsakdo, ki plete, preden začne s pletenjem, da bo imel uspeh, predvsem pa ne bo večjih težav pri pletenju in krojenju posameznih pletenin. Posamezne pletenine pa pletemo po opisu.

Praktični del

Pletenine

Najprej najlažje: spletli bomo:

1. Oprijemalko

  (Kuhinjsko krpico), ki je štirioglata.
  Material: majhen klobčič ostanka volne ali bombaža (svetle barve).
  Pribor: dve pletilki (ravni) št. 2 ali 3, šivanko, kvačko in škarje.
  Nasnuli bomo 35 petelj in pletli v bisernem vzorcu. To je: 1 leva, 1 desna, do konca vrste; ko delo obrnemo, bomo pletli nad desnimi petljami leve in nad levimi petljami desne. Tako pletemo v višino 15 cm in pletivo zazankamo; desne petlje desno, leve petlje levo, skozi zadnjo petljo potegnemo nit, ki smo jo odstrigli s škarjami. Krpico nato obkvačkamo z nizkimi stebrički, naredimo zanko, da lahko oprijemalko
obesimo – in oprijemalka je končana.

2. Šal

  Velikost šala: 13 krat 140 cm. 
  Material: za šal potrebujemo 100 g volne moher.
  Pribor: pletilke št. 4,5.

  Nasnujemo 25 petelj in pletemo izmenično: 1 desno, 1 levo. Ko delo obrnemo, pletemo nad desnimi petljami desno, in nad levimi levo, dokler ne napletemo želene dolžine šala. Ko delo končamo, zazankamo desne petlje desno, leve pa levo. Skozi zadnjo petljo povlečemo odrezano nit volne in jo nevidno všijemo v rob. Tako izdelanega šala ne likamo.

3. Belo pregrinjalo

  Pregrinjalo ima razporejena dva spodaj opisana vzorca (vzorec z okenci in biserni vzorec v obliki šahovnice).
  Material: potrebujemo 200 g bele volne primerne debeline za pletilke št. 7, toda pletli bomo s pletilkami št. 9.

Vzorci:
  Biserni vzorec – se plete takole:
1. vrsta: * 1 desna, 1 leva *
2. vrsta: * desne petlje popletemo levo, leve petlje popletemo desno * Prvo in drugo vrsto ponavljamo.

  Vzorec z okenci – pletemo takole: število nasnutih petelj je deljivo z 12.
1., 3. in 5. vrsta: * 6 desnih, ** 2 levi, popleteni petlji prenesemo nazaj na levo pletilko, nit prestavimo za pletenje in prenesemo petlji na desno pletilko * (trikrat) *
2. vrsta  in vse sode vrste: vse petlje popletemo levo
7. vrsta: * začnemo plesti od ** do ** trikrat, 6 desnih *

  Nasnujemo 58 petelj in pletemo 5 vrst v bisernem vzorcu. Naslednjih 70 cm pletemo v vzorcu z okenci (menjava vzorca z okenci in bisernega vzorca), prvih in zadnjih 5 petelj v vrsti pa pletemo še dalje v bisernem vzorcu.
  Pregrinjalo zaključimo s 5 vrstami v bisernem vzorcu. Pregrinjalo ima obrobo v bisernem vzorcu, ki ga pletemo istočasno. Pletemo ga s pletilkami, ki so za dve številki debelejši od pletilk, ki jih zahteva debelina volne in zato je pletenina zračnejša in mehkejša.
  To pregrinjalo je primerno za otroški voziček ali košaro. Lahko pa spletemo večjega in ga imamo za prekrivanje ležišč in podobno, ker je zelo ljubko in vsestransko uporabno.

4. Brezrokavnik za dečka

  Ta model je namenjen otrokom v starosti od 9 do 10 let. Podatki so za velikost 158 cm, kar je višina otroka.
  Material: vzamemo 250 g volne srednje debeline primerne barve.
  Pribor: pletilke in okroglo pletilko št. 3 in pol in 4, škarje, šivanko za volno in centimeter.
  Brezrokavnik je v gladkem vzorcu. Na licu pletiva pletemo desne, na narobni strani pletiva pa leve petlje. Izrez okrog vratu je okrogel. Vzorec in kroj sta zelo lahka in za začetnike zelo primerna.

  Zadnji del: začnemo v pasu. Nasnujemo 70 petelj in za pas pletemo izmenično 2 petlji desno, 2 petlji levo; tako pletemo 16 vrst, kar je merjeno v višino 5,5 cm; v tej 16. vrsti dodamo eno petljo in imamo na pletilki 171 petelj. Nato bomo pletli na licu pletiva desne in na narobni strani leve petlje. Ko smo napletli 72 vrst v višino, to je 25 cm od pasu, zazankamo (snemamo) z obeh strani za izreze okoli rok (pod pazduho) 7 petelj; tako imamo na pletilki 57 petelj. Po 38 vrstah, to je 13 cm od izreza za roke, damo na pomožno pletilko srednjih 19 petelj za izrez okoli vratu. Dalje pletemo vsako polovico ramenskega dela posebej. Na notranji strani (pri vratu) snemamo 4 krat v vsaki drugi vrsti po eno petljo. Preostalih 15 petelj zazankamo v stopničastem načinu (kot je zapisano v poglavju «ramensko snemanje»).

Prednji del 
  Tudi prednji del začnemo v pasu. Nasnujemo 70 petelj in za pas pletemo izmenično 2 petlji desno in 2 petlji levo. Pletemo 16 vrst; v višino napletemo 5,5 cm (kot je napleten zadnji del); nato pletemo na licu pletenja desno, na narobni strani pa levo in to 72 vrst, kar meri 25 cm od pasu. Ko to napletemo, zazankamo (snemamo) z obeh strani za izreze okoli rok (pod pazduho) 7 petelj; tako imamo na pletilki 57 petelj. Za globlji izrez okrog vratu – po 24 vrstah, to je 8 cm od izreza za roke – predenemo na pomožno pletilko srednjih 13 petelj. Ob notranji strani pletiva (pri vratu) snemamo v vsaki drugi vrsti še po dvakrat 2 petlji in 3 krat po 1 petljo.
  Oba ramenska dela pa zazankamo po stopničastem načinu kot zadnji del pletiva.  Spleten imamo zadnji in prednji del brezrokavnika. Oba dela sešijemo, in sicer tako, da zadnji del brezrokavnika položimo na raven del (lahko na mizo, klop ali v naročje), obrnjen tako, da je lice pletiva obrnjeno navzgor (mi gledamo lice pletiva), nato položimo prednji del brezrokavnika na zadnji del, tako, da je lice pletiva obrnjeno na lice zadnjega dela, navzgor je obrnjena narobna stran pletiva (mi gledamo narobno stran pletiva). Tu moramo paziti, da je pletivo obrnjeno tako, da se oba dela v pasu in ramenih lepo pokrivata. Ko imamo tako pravilno položena dela, eden na drugega, ju šele lahko sešijemo. Najprej sešijemo dele na eni rami, in to levo stran rame. Takoj nato pa naberemo 90 petelj za vratni obrobek, od desne strani pletiva zadnjega dela, petlje s pomožne pletilke zadnjega dela, z leve strani pletiva zadnjega dela, petlje s pomožne pletilke prednjega dela in desne strani prednjega dela brezrokavnika. Teh nasnutih 90 petelj pletemo 2 petlji desno, 2 levo in to 2 in pol cm, nakar vse petlje zazankamo in to leve levo, desne pa desno. Sedaj zopet zložimo dele brezrokavnika tako, da sta obe lici pletiva skupaj, narobni strani pa sta obrnjeni navzven (da ju gledamo), in šele sedaj zašijemo desno ramo brezrokavnika, istočasno pa še vratno obrobo na desni strani. Ko smo to troje naredili, bomo nasnuli še petlje na rokavnih izrezih, jih spletli, prav tako kot vratno obrobo – 2 desno, 2 levo, in to 2 in pol cm visoko, zazankali obe obrobi na desnem in levem rokavnem izrezu, nato pa sešili še oba dela od pasu do podpazduhe. Sedaj je brezrokavnik spleten in sešit; obrnemo ga na pravo stran, ga lepo zravnamo, toda ne likamo, in pletenina je končana.

5. Rjav moški brezrokavnik

  Model je namenjen velikosti št. 50. Izrez okrog vratu je V izrez (koničast). 
  Material: vzeli bomo 250 do 300 g šetland volne srednje debeline in pletilke št. 3.
  Izdelava pasu in obrobkov je 2 petlji desno, 2 petlji levo; to pletemo izmenično.
  Osnovni vzorec: število petelj je deljivo s 6 in 2 skrajni petlji.
  1.  in 2. vrsta: pletemo desno.
  3. in 5. vrsta: * 1 desno, 4 levo, 1 desno *. Stalno ponavljamo med zvezdicama.
  9. in 11. vrsta: * 2 levo, 2 desno, 2 levo *. Ponavljamo med zvezdicama.
  V drugi, 4., 6., 8., 10. in 12. vrsti pletemo petlje, kot so (leve levo, desne desno).  Stalno ponavljamo 1. do 12. vrsto.

  Zadnji del: začnemo v pasu. Nasnujemo 146 petelj, pas pletemo 22 vrst = 6 cm. Nato pletemo prej opisani vzorec. Ko napletemo 158 vrst = 36 cm od pasu,  zazankamo za rokavni izrez na obeh straneh po 3 petlje, nato še v drugi vrsti 3 petlje,  potem 3 krat po 2 petlji in 3 krat po 1 petljo, ostane nam 122 petelj. Po 198 vrsti = 22  cm od rokavnega izreza, zazankamo ramenski del pletiva po stopničastem načinu,  kot je že opisano v poglavju »ramensko snemanje«, in to na obeh straneh 14 petelj, nato po 13 petelj. Ostalih 42 petelj zazankamo v naslednji vrsti.

  Prednji del: pletemo kakor zadnji del, toda za V izrez vzamemo že po 16. vrsti = 3,5 cm od rokavnega izreza 12 srednjih petelj na pomožno pletilko. Vsako stran izdelamo posebej in pazimo, da sta obe strani enaki. Za V izrez zaključujemo enkrat v drugi vrsti in 14 krat v 6. vrsti po eno petljo.

  Izdelava: dela previdno raztegnemo (razen v pasu), ju na rahlo ovlažimo in pustimo, da se posušita. Izdelek sešijemo.
  Za vratni V izrez obrobek pletemo tistih 12 petelj s pomožne pletilke, 184 petelj 184 vrst – 57 cm. Začnemo plesti skrajno petljo, nato pa z 1 levo in 1 desno do konca, in končamo s skrajno petljo. Obrobek skrbno prišijemo ob vratni izrez.
  Za obrobke okrog rokavnega izreza nasnujemo po 12 petelj. Pletemo na isti način kot za vratni obrobek, nakar ju skrbno prišijemo. S tem smo pleteni brezrokavnik končali.

6. Ženski brezrokavnik

  Spredaj se zapenja s petimi gumbi in ima V izrez. To je zelo ljubek brezrokavnik, ker ima temne robove na obrobah. Za razgibanost izgleda lepo delujejo kite med bisernim vzorcem. Model je namenjen velikosti 40 in 44, ali gornjima merama 92 in 100 cm. Podatki za mero 44 so v oklepajih. V kolikor je dan samo en podatek, je ta namenjen obema merama.
  Material: potrebujemo 450 (500 g sivo-rjave melirane debelejše volne in malo temnorjave volne iste debeline, pletilke in dve okrogli pletilki, dolgi po 80 cm – seveda obe v isti debelini, to je št. 5 in pet gumbov.

  Biserni vzorec: med obema skrajnima petljama pletemo takole:
  1. vrsta: * 1 desna, 1 leva *.
  2. vrsta: * desne petlje popletemo levo, leve petlje popletemo desno. *
  Ponavljamo 1. in 2. vrsto.

  Vzorec enostavna kita: pletemo jo nad 10 petljami.
  1. vrsta: prvo petljo samo preložimo z leve pletilke na desno, kot bi hoteli plesti levo petljo, nit teče za pletenjem: 2 levi, 4 desne, 2 levi, 1 petljo zopet prenesemo z leve pletilke na desno.
  2. vrsta: 1 leva, 2 desni, 4 leve, 2 desni 1 leva.
  3. vrsta: kot 1. vrsta.
  4. vrsta: kot 2. vrsta.
  5. vrsta: 1 petljo (to je prva) preložimo z leve pletilke na desno pletilko, nit teče za pletenjem: 2 levi, 2 petlji predenemo na pomožno pletilko pred delo, 2 sledeči petlji popletemo desno, nato pa spletemo desno dve petlji s pomožne pletilke, dve levo, 1 petljo preložimo z leve pletilke na desno;
  6. vrsta: 1 leva, 2 desni, 4 leve, 2 desni, 1 leva.
  Ponavljamo od 1. do 6. vrste.

  Obrobki: izmenično bomo pletli 1 petljo desno, 1 levo.
  Petlje nasnutka in prvo vrsto pletemo z rjavo volno, nato pa 4 vrste z melirano, in  zadnji dve vrsti zopet z volno rjave barve. Vse petlje lepo rahlo zazankamo. 

  Zadnji del: Nasnujemo 68 (74) petelj. Za pas moramo naplesti 7 vrst, to je 4 cm, kot je prej opisano (obrobki), nakar nadaljujemo z melirano volno vzorce v naslednjem zaporedju:
  - skrajna petlja, 12 (13) petelj bisernega vzorca,
  - 10 petelj enostavna kita,
  - 22 (26) petelj bisernega vzorca,
  - 10 petelj enostavna kita,
  - 12 (13) petelj bisernega vzorca in skrajna petlja.
  Ko smo napletli (45) 39 vrst od pasu, bomo na obeh straneh dodali po eno petljo, tako, da imamo 72 (78) petelj. Po napletenih 56 (60) vrstah, to je 25,5 (27) cm od pasu, zazankamo na obeh straneh za rokavni okroglini 3 petlje nato pa v vsaki drugi vrsti enkrat 3 petlje, enkrat 2,2 (3) krat 1 petljo, tako, da imamo na pletilki 52 (56) petelj.
  Ko smo napletli 46 (48) vrst = 21 (21,5) cm od snemanja rokavne okrogline snemamo na obeh straneh (na ramah) 8 (9) petelj, istočasno pa še za izrez okrog vratu srednjih 12 (14) petelj. Zaključimo vsako polovico posebej – (zrcalno), to je, da sta obe strani enaki.
  Zaključujemo (zazankamo) v vsaki drugi vrsti od zunanje skrajne petlje enkrat 9 petelj, ob notranji skrajni petlji pa po enkrat 2 petlji in 1 petljo.

  Levi prednji del: nasnujemo 36 (38) petelj in pletemo za pas 7 vrst, nato z melirano volno vzorce v sledečem vrstnem redu: skrajna petlja, 12 (13) petelj v bisernem vzorcu, 10 petelj v vzorcu enostavna kita, 12 (13) petelj bisernega vzorca in skrajna petlja.
  Za bočno dodajanje, rokavno okroglino in ramensko snemanje na desni strani, pletemo kot smo pletli zadnji del (za velikost mero 44 po 44. vrsti = 20,5 cm od pasu), bomo pletli za všitke skrajšane vrste; v ta namen pletemo v sledečih treh povratnih vrstah vedno 5 petelj manj. Obračamo z enim ovojem. V prvi celi vrsti popletemo ovoj z naslednjo petljo (ta tehnika je že predhodno opisana). To podpletanje moramo izvesti zato, da ne bi nastali presledki med petljami. Dalje pletemo, in to 14 vrst = 6,5 cm, vse do začetka rokavne okrogline in V izreza okrog vratu. Za V izrez snemamo petlje v začetku (dnu) V izreza ob levi skrajni petlji eno petljo, nato pa izmenično v 6. in 4. vrsti po eno petljo, toliko časa, da skupno snamemo 10 (11) petelj.

  Desni sprednji del: pletemo ga na isti način v nasprotno smer (zrcalno).

  Dokončanje: previdno raztegnemo dele, jih ovlažimo, in pustimo, da se posušijo. Sešijemo ramenske šive.
  Na okroglo pletilko naberemo iz skrajnic okoli rokavnega izreza za obrobek z rjavo volno po 74 (78) petelj. V prvi vrsti dodamo na obeh straneh po eno petljo za šiv, tako imamo na pletilki 76 (80) petelj. Po šestih vrstah spletenega obrobka vse petlje zazankamo. Iz sprednjih skrajnic V izreza naberemo z vsake strani po 33 (34) petelj in iz zadnjega dela vratnega izreza 27 (29) petelj na okroglo pletilko – na njej imamo 191 (207) petelj. Plesti začnemo na narobni strani. V tretji vrsti na narobni strani zazankamo na desnem prednjem delu za gumbnico po 142 (152) petlji naslednje tri petlje. Na razdalji po 8. (9.) petlji zazankamo še 4 krat po tri petlje. V naslednji vrsti pa nad temi petljami nasnujemo po 3 petlje. Ko smo napletli 6 vrst, vse petlje zazankamo, prišijemo gumbe, sešijemo še stranske bočne šive in brezrokavnik je končan.

7. Ženska jopa

  Spredaj se zapenja s šestimi gumbi in ima V izrez. Jopa je pletena v treh
barvah – osnovna je zelena. Model je namenjen velikosti 40 in 48, ali gornji meri 92 in 110. Podatki za velikost 48 so v oklepaju. Vkolikor je samo en podatek, velja za obe velikosti.
  Material: potrebujemo po 200 (240) g temno in svetlo zelene, 320 (360) g zelene volne, en par pletilk št. 3,5 in 6 gumbov.

  Obrobe: s temno zeleno pletemo 1 desno 1 levo izmenično.

  Osnovni vzorec: število petelj je deljivo s 6 in dve skrajni.
  1., 3., 5. in 7. vrsta: pletemo izmenično 6 petelj levo in 6 petelj desno.
  9., 11., 13. in 15. vrsta: pletemo izmenično 6 petelj levo, 6 desno.
  V vseh povratnih (sodih) vrstah pletemo petlje, kakršne so.
  Stalno ponavljamo od 1. do 16. vrste.

  Zadnji del: nasnujemo 110 (122) petelj, 8 vrst pletemo za obrobo, nato pa pletemo osnovni vzorec. Nasnujemo s temno zeleno volno in pletemo obrobo, nad njo pa z isto barvo še 56 vrst, nato 56 vrst navadne zelene, nato pa še eno vrsto svetlo zelene barve. Na obeh bočnih straneh snemamo 4 krat v vsaki 14 vrsti po eno petljo. Na pletilki imamo sedaj 102 (114) petelj. Po 60. vrsti od obrobe zaznamujemo pas. Nato pa ponovno dodamo 4 krat na obeh straneh po eno petljo, in to v vsaki 14. (16.) naslednji vrsti od pasu. Na pletilki je 110 (122) petelj. Po 60. (72.) vrsti, to je 20 (24) cm od pasu, snamemo za rokavno okroglino na obeh straneh po 5 petelj, v vsaki naslednji vrsti, enkrat 2 (4) petlje, enkrat 2 petlji in dvakrat po 1 petljo. Sedaj zazankamo dvakrat v vsaki naslednji četrti vrsti po eno petljo, in je na pletilki 84 (92) petelj. Po 56. (60) vrsti, to je 19 (20) cm od rokavnega izreza, zazankamo na ramenih po 6 petelj. Zazankamo v vsaki naslednji vrsti 0 (2) krat po 6 petelj in 4 (2) krat po 5 petelj. Istočasno z drugim snemanjem zazankamo za izrez okrog vratu 20 (24) srednjih petelj. Vsako polovico zazankamo posebej in pazimo, da bosta obe strani enaki. Na notranji strani skrajne petlje snamemo še trikrat po 2 petlji.

  Levi prednji del: pletemo kakor zadnji del. Nasnujemo 53 (59) petelj in pletemo bočno stran, rokavni izrez in ramensko snemanje na desni strani, kot pri zadnjem delu.
  Za žep vzamemo na pomožno pletilko po 24. vrsti, to je 8 cm od obrobe pasu, 11. do 40. petljo od desne skrajne petlje. Za notranji del žepa pletemo s posebno nitjo nad 30 petljami 24 vrst osnovnega vzorca. Položimo delo za petlje na pomožni pletilki in te petlje vključimo v delo. Za všitke vpletemo po 12. vrsti, to je 37 cm od obrobe, 4 skrajšane vrste: 2 (1) krat po 6 (8) petelj in 2 (3) krat po 7 petelj od skrajne petlje manj, obrnemo delo, in vedno naredimo ovoj. V prvi celi vrsti pletemo ovoj in naslednjo petljo skupaj, da ne bo nastal presledek.
  Za izrez okrog vratu zazankamo v višini rokavnega izreza pri levi skrajni petlji eno petljo. Nato izmenično zazankamo v 4. in 6. sledeči vrsti po eno petljo, skupaj 13 petelj (* 2 krat v 4. vrsti, enkrat v 6. vrsti, od * 3 krat ponovimo, a nato še 3 krat v 4. vrsti po eno petljo, zazankamo skupaj 15 petelj).

  Desni prednji del: pletemo na enak način, samo v nasprotni smeri (zrcalno).

  Rokav: nasnujemo 46 (50) petelj, pletemo 8 vrst za rokavno obrobo (v zapestju). Nato pa pletemo osnovni vzorec, po 16 vrst pletemo s temno zeleno volno, nato običajno zeleno in nato nadaljujemo s pletenjem s svetlo zeleno volno.
  Za velikost 40 pletemo vrste namesto 6 levih petelj samo 4 leve petlje. Na obeh straneh rokava dodamo 15 krat v vsaki 8. vrsti po 1 petljo; tako imamo na pletilki 76 (80) petelj. Ko imamo napletenih 126 vrst, to je 42 cm od obrobe, moramo zazankati za rokavno okroglino po 3 petlje. Nadaljujemo s snemanjem v vsaki drugi sledeči vrsti in to enkrat 3 petlje, 2 (3) krat po 3 petlje, in trikrat po eno petljo. Sedaj zazankamo 3 krat v vsaki 4. sledeči vrsti po eno petljo in ponovno v vsaki 2. sledeči vrsti, ali 3 krat po eno petljo, 3 krat po 2 petlji, enkrat 3 petlje in enkrat 4 petlje. Preostalih 12 petelj v sledeči (drugi) vrsti zazankamo.

  Končna izdelava: raztegnemo dele, jih ovlažimo, in pustimo, da se posuše. Za žepne obrobe nad petljami s pomožne pletilke – po 8 vrstah zazankamo petlje take kot so, leve z levimi in desne z desnimi.
  Prišijemo obrobe z bočne strani. Zašijemo šive.
  Za zaključno obrobo nasnujemo 10 petelj, prvo gumbnico spletemo po 10 (12) vrsti, preostalih 5 gumbnic za 22. (24.) vrsto, v ta namen pa pletemo od 5. do 7. petlje – 1 petlja levo, 1 petlja desno, 1 petljo zazankamo levo. V naslednji vrsti ponovno nasnujemo 3 petlje. Po šestih gumbnicah pletemo še okoli 102 (110) cm.
  Zaključni obrobek lepo prišijemo na jopo z nevidnim vbodom, notranje dele žepa pa zelo narahlo prišijemo. Sešijemo rokave in jih všijemo v rokavno okroglino. Prišijemo gumbe. Ko smo vse to naredili, je jopa gotova.

8. Ženski pulover z raglan rokavi in okroglim vratnim izrezom

  Pulover bomo pletli s sintetičnim vlaknom v lepi svetli gorčični barvi 
(Op. prepisovalke: rumena z dodanimi odtenki sive).
  Model je namenjen velikosti 36 in 38.
  Material: potrebujemo 300 g sintetičnega pletiva, pletilke št. 3 in 3,5, eno okroglo pletilko št. 3 v dolžini 40 cm.
  Vzorec: prava stran desno, narobna stran levo.

  Zadnji del: na pletilko št. 3 nasnujemo 116 petelj. Obrobo v pasu bomo pletli 27 vrst (= 8 cm) izmenično dve petlji desno dve levo; nato bomo pletli s pletilkami št. 3,5 na licu desno, na narobni strani levo. Ko smo napletli 34 cm od pasu, zazankamo na obeh straneh za raglan rokavni izrez po tri petlje. Nadaljujemo raglan snemanje, in to na obeh straneh 31 krat v vsaki drugi vrsti po eno petljo. Po 50 cm od pasu zazankamo 40 srednjih petelj in obe strani nadaljujemo ločeno. Za globljo okroglino vratnega izreza zazankamo ob notranji strani, v vsaki drugi vrsti še dvakrat 2 petlji.  Drugo stran pletemo na isti način, le da v nasprotni smeri (zrcalno).

  Prednji del: pletemo kot zadnji del, toda z globljim izrezom okrog vratu. Po 46 cm od pasu zazankamo 16 srednjih petelj in obe strani nadaljujemo ločeno.
  Za okroglino izreza okrog vratu zazankamo ob notranji strani v vsaki drugi vrsti še enkrat 6 petelj, enkrat 4 petlje, enkrat 2 petlji in 4 krat eno petljo. Drugo stran pletemo na isti način, v nasprotno smer (zrcalno).

  Rokav: s pletilko št. 3 nasnujemo 90 petelj in pletemo zapestno obrobo 5 cm (= 22 vrst). Nato nadaljujemo s pletilkami št. 3,5 na licu desne petlje, na narobni strani pa leve petlje. Po 37 cm od zapestne obrobe zazankamo na obeh straneh 3 petlje. Ponovimo raglan snemanje na obeh straneh kot na zadnjem delu. Ostalih 22 petelj zazankamo naenkrat.

  Dokončanje: prednji in zadnji del sešijemo z bočnimi stranmi in vstavimo rokava.
  Okrog vratnega izreza naberemo na okroglo pletilko okrog 160 petelj in pletemo 8 cm (= 27 vrst) dve petlji desno, dve levo. Vse petlje zazankamo. Zavihamo ovratno obrobo napol, na notranjo stran, in jo skrbno prišijemo. Končano delo pa lepo zložimo.

9. Bel pulover (bluza) pleten v mrežastem vzorcu

  Material: iz volne ali bombažnega pletiva spletemo pulover v mrežastem luknjičastem vzorcu. Krojen je ohlapno, s širokimi netopirjastimi rokavi in okroglim vratnim izrezom. Model je namenjen velikosti 36. V oklepajih so navodila za velikosti 38 in 40. Potrebujemo 650 (650, 700) g pletiva primerne debeline št. 55. Pletilke št. 3,5 in št. 5.

Vzorci:
- Patentni vzorec: menjaje pletemo dve desni in dve levi petlji.
- Same desne petlje: na licu in na narobni strani pletemo desne petlje.
- Mrežasti vzorec:
1. vrsta: 1 desna petlja, * 2 petlji popletemo desno skupaj, 1 ovoj, 2 popletemo desno zasukano skupaj * - ponavljamo, končamo z 1 desno.
2. vrsta: 1 desna, * 1 leva, v ovoj napletemo eno desno in 1 levo, 1 leva *. Ponavljamo. Končamo z 1 desno.
3. vrsta: 1 desna * ovoj, 2 petlji popletemo desno zasukano skupaj, 2 desno skupaj, ovoj *. Ponavljamo, končamo z 1 desno.
4. vrsta: 1 desna, 1 leva v ovoj * 2 levi, 1 desna in 1 leva v ovoj *. Ponavljamo, končamo z 2 levima, 1 levo petljo v ovoj, 1 desno.
  Ponavljamo od 1. do 4. vrste.

  Navodilo: pulover pletemo v dveh kosih, od pasu do pregibne črte na ramah. Potem oba kosa sešijemo na ramah in na rokavih.

  Zadnji hrbtni del z rokavi: S pletilkami št. 3,5 nasnujemo 82 (86, 90) petelj in pletemo v patentnem vzorcu 8 cm. V zadnji vrsti patentnega vzorca dodamo v enakomernih presledkih toliko petelj, da je na pletilkah 94 (98, 102) petelj. Pletemo s pletilkami št. 5 in v mrežastem vzorcu. Na koncu vsake vrste dodajamo po 2 petlji, dokler nimamo na pletilkah 206 (210, 214) petelj. Dodane petlje pletemo takoj, ko je to mogoče, v mrežastem vzorcu. V višini 50 cm od nasnutka zazankamo za vratni izrez srednjih 36 petelj v vrsti. Dalje pletemo vsako polovico posebej. Za izrez snemamo še v vsaki drugi vrsti dvakrat 5 petelj. V višini 52 cm zazankamo vse petlje v eni vrsti. Dokončamo še drugo polovico izreza in drugo ramo.

  Sprednji del z rokavi: Nasnujemo in pletemo kakor hrbtni del, le vratni izrez izdelamo v višini 44 cm. Zazankamo srednjih 24 petelj v vrsti in pletemo dalje vsako polovico posebej. Za izrez snemamo še v vsaki drugi vrsti dvakrat 2 petlji. V enaki višini kot pri hrbtnem delu zazankamo vse petlje. Dokončamo še drugi del izreza in drugo ramo.

  Izdelava: Sešijemo šiv na desni rami in rokavu. Iz roba vratnega izreza naberemo s pletilkami št. 3,5 približno 108 (112, 116) petelj in pletemo v vzorcu samih desnih petelj 3 cm. Vse petlje zazankamo. Sešijemo šiv na levi rami in rokavu. Iz roba rokava v zapestju naberemo 64 petelj in pletemo s pletilkami št. 3,5 in v vzorcu samih desnih petelj 3 cm. Te petlje zazankamo. Napletemo še rob na drugem rokavu. Sešijemo šive pod rokavi in na obeh straneh.
 
  Pripomba: pulover je lepše izdelan, če pri snemanju za vratni izrez petelj ne zazankamo, ampak jih samo prelagamo na pomožno pletilko. Potem spletemo obrobo vratnega izreza. Na pomožno pletilko preložimo tudi petlje na ramah in rokavih. Nezadelane petlje nazadnje sešijemo s pletilnim vbodom in tako je šiv neviden.
  Ta pulover je tako končan in ga bomo z veseljem nosile predvsem v toplih poletnih dneh.

10. Moška bela majica

  Majico pletemo s kimono kratkimi rokavi, spredaj naredimo razporek in klasičen ovratnik. Na prednjem levem delu naredimo žep, v njem pa v obliki trikotnika barvaste ploskve. Prednji del ima modro, rdečo, zeleno in rumeno ozko črto.
  Model je namenjen velikostim 46, 48. V oklepajih so navodila za velikosti 50, 52.
  Potrebujemo 500 (550) g belega, 50 g modrega, 50 g rdečega, 50 g zelenega in 50 g rumenega pletiva primerne debeline in pletilke št. 4. Tri gumbe.

Vzorci:
  - Biserni vzorec: menjaje pletemo 1 desna 1 leva, vzorec premaknemo v vsaki vrsti za eno petljo.
  - Gladke desne petlje: na licu pletemo desne, na narobni strani leve petlje.

  Merilo: 10 petelj in 12 vrst gladkega desnega vzorca da kvadrat 5 krat 5 cm.

  Hrbtni del: z belo nitjo na pletilke št. 4 nasnujemo 98 (102) petelj in pletemo 6 vrst v bisernem vzorcu. Dalje pletemo gladko desno, le krajnih 5 petelj na obeh straneh pletemo še naprej v bisernem vzorcu. V višini 8 cm pletemo preko vseh petelj gladko desno, hkrati pa dodamo na vsaki strani eno petljo. V višini 10 cm pričnemo plesti z drugimi barvami in sicer: 2 vrsti pletemo z modro, 18 vrst z belo, 2 vrsti z rdečo, 18 vrst z belo, 2 vrsti z zeleno, 18 vrst z belo, 2 vrsti z rumeno. Dalje pletemo z belo nitjo. Ko smo napletli 36 cm, dodamo na obeh straneh za rokava v vsaki 2. vrsti 5 krat po eno petljo, za tem pa na obeh straneh dodatno nasnujemo enkrat po 20 petelj. Na pletilkah imamo 150 (154) petelj. V višini 18,5 cm od začetka rokava zazankamo srednjih 36 (36) petelj za vratni izrez in skončamo vsako stran posebej. Ob robu vratnega izreza snemamo še enkrat po 2 in enkrat po 1 petljo v vsaki 2. vrsti. Ostalih 54 (56) petelj za ramo preložimo na pomožno pletilko. Drugo stran izdelamo zrcalno.

  Sprednji del: do višine 39,5 cm ga pletemo enako kot hrbtni del. V tej višini zazankamo srednjih 6 petelj za razporek in skončamo vsako stran posebej. V višini 13 cm od začetka rokava snemamo za vratni izrez najprej 8 petelj, nato pa še v vsaki drugi vrsti trikrat 2 petlji in 4 krat 1 petljo. Ostalih 54 (56) petelj za ramo preložimo na pomožno pletilko. Drugo stran izdelamo zrcalno.

  Prsni žep. Z belo nitjo nasnujemo 21 petelj in pletemo: 4 vrste z belo nitjo.
  5. vrsta: 10 petelj z belo, 11. petljo z modro nitjo, 10 petelj z belo. 
  6. in 7 vrsta: 9 petelj z belo, 3 petlje z modro in 9 petelj z belo nitjo. 
  8. in 9 vrsta: 8 belih, 5 modrih in 8 belih petelj.
  10. in 11. vrsta: 7 belih, 7 modrih in 7 belih petelj.
  12. vrsta: 6 belih, 9 modrih in 6 belih petelj.
  13. vrsta: 5 belih, 1 rdečo, 9 rumenih, 1 zeleno in 5 belih petelj.
  14. vrsta: 5 belih, 2 rdeči, 7 rumenih, 2 zeleni in 5 belih petelj.
  15. vrsta: 4 belih, 3 rdeče, 7 rumenih, 3 zelene in 4 bele petlje.
  16. vrsta: 4 bele, 4 rdeče, 5 rumenih, 4 zelene in 4 bele petlje.
  17. vrsta: 3 bele, 5 rdečih, 5 rumenih, 5 zelenih in 3 bele petlje.
  18. vrsta: 3 bele, 6 rdečih, 3 rumene, 6 zelenih in 3 bele petlje.
  19. vrsta: 2 beli, 7 rdečih, 3 rumene, 7 zelenih in 2 beli petlji.
  20. vrsta: 2 beli, 8 rdečih, 1 bela, 8 zelenih in 2 beli petlji.
  21.- 24. vrsta: pletemo z belo nitjo.
  Vse petlje zazankamo. Tako je žep gotov in ga lahko prišijemo na prednji del.

  Izdelava: dele na narobni strani rahlo prelikamo skozi vlažno krpo. Na ramenih sešijemo – najlepše s pletilnim vbodom. Z belo nitjo naberemo iz roba rokava 80 petelj in pletemo 7 vrst v bisernem vzorcu. Zazankamo. Sešijemo še ostale šive, razen 8 cm visok razporek.

  Ovratnik: z belo volno naberemo iz roba vratnega izreza 90 petelj in spletemo 8 cm v bisernem vzorcu. Zazankamo.

  Desna obroba razporka: belo nit naberemo iz stranice razporka in 1 cm iz stranice ovratnika petlje in spletemo 7 vrst v bisernem vzorcu, nato zazankamo.

  Leva obroba razporka: pletemo enako kot desno obrobo, le, da v 3. vrsti vpletemo 3 gumbnice. Zgornja gumbnica naj bo odmaknjena od roba za 4 petlje, ostali gumbnici pa razporedimo v enakomernih razmikih. Levo obrobo položimo preko desne ter ju na novem razporku sešijemo. Prišijemo gumbe in žep. Ko smo to naredili, je moška bela majica gotova.

11. Moški pulover

  Ta model je zelo lep. Izrez okrog vratu je okrogel, nekoliko nižji, da lahko moški nosi pod puloverjem srajco in ima njen ovratnik zavihan navzven. Rokava sta vstavljena z nizko ramensko okroglino. Rokava sta nad laktjo kombinirana s tremi progami, in to: temno modro, rdečo in prav na vrhu rokava zopet temno modro. Model je namenjen velikosti 50 in 54 (obseg prsi 100 in 108 cm).
  Material: volneno pletivo – okrog 500 (550 g sive barve in po 50 g modre in rdeče. Pletilke št. 3, okrogla pletilka št. 3, 50 cm.
  Osnovni vzorec: djersej – na licu pletemo desno, na narobni strani levo.
  Vzorec obrob: 1 desna, 1 leva, kar pletemo izmenično.

  Hrbet: nasnujemo 136 (146) petelj. To je 26 cm – polovico zadnjega dela (28 cm) s sivo obrobo in pletemo v pasu: 1 desna, 1 leva. Nato preidemo na osnovni vzorec in pletemo ravno. Na 37 (36) cm (134, 130 vrst) od roba pletemo rokavno okroglino. Z obeh strani pletilk zazankamo 11 (13) petelj, preostalih 114 (120) petelj pa pletemo dalje ravno. Na 57 cm (206 vrst) od roba pletemo izrez okrog vratu: zazankamo srednjih 30 petelj, obe strani skončamo vsako zase, toda zrcalno. Za okroglino izreza snamemo na notranji strani dela v vsaki drugi vrsti po dve petlji. Istočasno pletemo ramensko snemanje na ramah: na notranji strani dela zazankamo v vsaki drugi vrsti enkrat 6 in 4 krat 7 petelj (3 krat 7 in 2 krat 8 petelj).

  Prednja stran: pletemo kot hrbtni del, a izrez okrog vratu delamo na 51 cm (184 vrst) od roba: sprednjih 14 petelj zazankamo, obe strani prednjega dela, vsako zase, končamo zrcalno. Za vratno okroglino snemamo na notranjih straneh v vsaki drugi vrsti enkrat 4, enkrat 3, enkrat 2,5 krat eno petljo, in v vsaki 4. vrsti še dvakrat 1 petljo.

  Rokav: nasnujemo 68 (74) petelj sive barve, in pletemo obrobo okrog zapestij, v višino 6 cm (23 vrst) 1 levo, 1 desno. Nato pletemo osnovni vzorec, za razširitev rokava dodajamo 14 krat v vsaki 10. vrsti in 4 krat v vsaki 8. vrsti (13 krat v vsaki 10. vrsti in 5 krat v vsaki 8 vrsti) po 1 petljo na obeh straneh pletilk (104, 110 petelj). Istočasno na 38 cm (138 vrst) od roba, začnemo plesti barvaste proge: 22 vrst pletemo v modri, 14 v rdeči in ostanek v modri barvi. Na 52 cm (188 vrst) od roba pletemo nizko rokavno okroglino; na obeh straneh zazankamo po 11 petelj in v vsaki 2 vrsti še trikrat 11 petelj, nato zazankamo v eni vrsti preostalih 16 (22) petelj.

  Izdelava: pleteno delo previdno razširimo – najbolje po kroju, pokrijemo z vlažno krpo in pustimo, da se posuši. Zašijemo šive. V šivih rokavov pustimo zgoraj odprto 4 do 5 cm, te kraje prišijemo na zazankane petlje rokavnih izrezov (pod pazduho). Iz vratnega izreza naberemo na okroglo pletilko 108 petelj (58 petelj iz sprednjega dela in 50 petelj iz zadnjega dela). Pletemo vratno obrobo 2,5 cm v višino (10 krogov), v vzorcu 1 desna 1 leva. Zazankamo vse petlje tako, kot so (desne desno, leve levo).  Delo je končano.

12. Pletena moška jopa

  Model je namenjen velikosti 48 in 54 – 56. Ima klasično vstavljena rokava in ruski ovratnik. Zapenja se z devetimi gumbi. Obrobe so pletene v vzorcu: 1 desna, 1 leva. Samo jopo lahko pletemo gladko, s kitami, ali v kakem  drugem  primernem  vzorcu. To je dano na izbiro pletilcu samemu. Tudi barve volne ne bomo določali.
  Material: okrog 850 (1000) g čiste runske volne, srednje debeline; pletilke št. 4 in 9 gumbov.
  Osnovni vzorec: 27 petelj in 30 vrst da kvadrat 10 krat 10 cm.

  Hrbtni del: nasnujemo 123 (141) petelj za obrobo v pasu, in jo napletemo v rebrastem vzorcu 8 cm (= 24 vrst). V zadnji vrsti obrobe enakomerno dodamo 17 petelj iz prečne niti, in imamo 140 (158) petelj. Nato pletemo v poljubnem vzorcu. Po 36 cm (= 108 vrst) od obrobe, bomo zazankali na obeh straneh za rokavno okroglino (izrez); v vsaki 2. vrsti snamemo takole: enkrat 4 petlje, dvakrat 3,2 (3) krat 2, 4 (3) krat 1 petljo, imamo še 104 (120) petelj. Po 22 cm = 66 vrst (24 cm = 72 vrst) višine izreza, pletemo ramensko snemanje: dvakrat 9, enkrat 10 (3 krat 11) petelj. Preostalih 48 (54) petelj zazankamo za vratni izrez.

  Levi prednji del: Nasnujemo 61 (69) petelj in pletemo obrobo v pasu 8 cm 
(= 24 vrst) – rebrasto. V zadnji vrsti obrobe enakomerno naberemo po vsaki 7. (8.) petlji, iz prečne niti, 1 petljo – je 68 (77) petelj. Nato pletemo ravno do rokavnega izreza, kakor v hrbtnem delu = 50 (= 58) vrst. Po 16 cm = 48 vrstah (18 cm =54 vrst) višine rokavnega izreza, pletemo za izrez okrog vratu na levi strani ob skrajnici, v vsaki 2. vrsti snamemo enkrat 8 petelj, enkrat 4, enkrat 3, dvakrat 2, trikrat 1 petljo (enkrat 9, enkrat 4, enkrat 3, trikrat 1 petljo). Ramensko snemanje na prednjem delu pletemo na isti višini kot na zadnjem delu.

  Desni prednji del pletemo zrcalno levemu prednjemu delu.

  Rokav: nasnujemo 50 (67) petelj, za obrobo pletemo 8 cm = 24 vrst. V zadnji vrsti enakomerno po vsaki 9. (10.) petlji dodamo iz prečne niti 1 petljo = 68 (77) petelj. Delo nadaljujemo, in z obeh strani, v vsaki 8. vrsti in 15 krat v vsaki 6 vrsti (19 krat v vsaki 6. vrsti) dodamo po 1 petljo = 104 (115) petelj. Po 40 cm (= 120 vrst) od obrobe, snemamo za rokavno okroglino z obeh strani v vsaki vrsti: enkrat 4, dvakrat 3, 4 (6) krat 2 petlji, 9 (8) krat 1 petljo, 3 (4) krat 2, 2 krat 3, enkrat 5 in preostalih 16 (17) petelj zazankamo naenkrat.

  Izdelava: Za obrobo na levi strani prednjega dela naberemo 133 (135) petelj in pletemo rebrasto. V 5. vrsti, ko pletemo nazaj, spletemo 9 gumbnic za gumbe. 5 petelj pletemo, 3 petlje zazankamo, * 12 petelj pletemo, 3 zazankamo *; ponovimo med zvezdicama 7 krat, preostalih 5 (7) petelj spletemo. V naslednji vrsti odvzete petlje zopet nasnujemo. Po 4 cm = 11 vrst, vse petlje zazankamo.
  Tudi na desni strani naredimo obrobo, toda brez gumbnic. Vse šive zašijemo. Iz vratne okrogline naberemo 109 (117) petelj in pletemo v rebrastem vzorcu. Po 13 vrstah petlje zazankamo. Obrobo prepognemo na polovico in jo lepo in skrbno prišijemo. Prišijemo gumbe, in jopa je gotova.

13. Rdeč ženski komplet: pulover, kapa, šal

  Kapa ima širok zavihek (16 cm). Šal pa ima dva žepa in dolge rese. Model je namenjen velikostim 38 (in 40 – 42), prsni objem 94 (102) cm. Številke v oklepajih veljajo za velikosti 40 – 42. Material: za pulover potrebujemo 960 (1030 tako debele volne, da jo moremo plesti s pletilkami št. 5. Za šal bomo porabile 420 g, za kapo pa 200 g volne. Za pletenje potrebujemo pletilke št. 4, 4,5 in 5 ter niz (5) kratkih pletilk št. 4.
  Vzorec: Patent – 1 desna 1 leva petlja. Na licu in na narobni strani desno.

  Hrbet: S pletilkami št. 4 nasnujemo 62 (68) petelj in spletemo 8 cm obrobe v pasu in sicer: 1 desna 1 leva petlja. V naslednji vrsti porazgubljeno dodamo 8 petelj. Dalje pletemo s pletilkami št. 5 na licu levo, na narobni strani desno. Ob straneh dodamo v presledkih 12 cm dvakrat po 1 petljo. Na pletilki imamo 74 (80) petelj. Pri 42 (43) cm merjeno od nasnutka, pričnemo na obeh straneh v začetku vsake vrste snemati za rokavni izrez v naslednjem redu: 4, 2, 2, 1, 1 (5, 3, 2, 1, 1) petljo.
  Za ramo pa pričnemo snemati pri 61 (63) cm, merjeno od nasnutka, in sicer 4, 5, 5 (trikrat 5). Istočasno pa zazankamo za vratni izrez srednjih 14 petelj in v naslednjih vrstah še dvakrat po 3 petlje.

  Sprednji del: Pletemo ga ravno tako kot hrbet, in napletemo 42 (43) cm, merjeno od nasnutka v pasu. Tu pa snemamo za rokavni izrez v temle redu: 5, 3, 2, 2, 1 (5, 3, 3, 2, 1, 1) petljo. Pri 54 (56) cm pa za vratni izrez zazankamo srednjih 11 petelj in v začetku naslednjih vrst še 3, 2 krat 2, dvakrat 1 in petkrat 0 petelj. Ko napletemo 61 (63) cm, pa za ramena zazankamo petlje v temle vrstnem redu: 5, 6, 6 (trikrat 6) petelj.

  Rokav: S pletilkami št. 4,5 nasnujemo za rokav 40 (42) petelj. Spletemo 3 cm roba v zapestju, in sicer 1 levo 1 desno. Nadaljujemo s pletilkami št. 5 na licu levo, na narobni strani desno. Pri 8 cm, merjeno od nasnutka, pa na obeh straneh rokava dodamo po 1 petljo. Dodamo še šestkrat v presledkih 5 cm. Na pletilki imamo 54 (56) petelj. Ko napletemo 43 cm rokava, merjeno od nasnutka, pa pričnemo snemati za rokavno okroglino. Snemamo v začetku vsake vrste in na obeh straneh rokava v temle vrstnem redu: 3, 2, 13 (14) krat po eno petljo, ter še 2, 3 petlje. Ostane nam 8 petelj, ki jih zazankamo v eni vrsti.

  Izdelava: Dele preko noči napnemo, jih pokrijemo z vlažno krpo in pustimo, da se posuše. Nato dele sešijemo, tudi rokave, in jih všijemo. Ob vratnem izrezu naberemo 78 petelj na niz pletilk št. 4 in pletemo v krogu 1 desna 1 leva, da napletemo 8 cm ovratnika; nato ovratnik narahlo zazankamo. Desne petlje zazankamo desno, leve pa levo.

Kapa

  Na pletilko št. 5 nasnujemo 73 petelj in pletemo v vrstah. Za zavihek kape spletemo 16 cm v patentnem vzorcu in sicer v vrsti pleten patentni vbod:
  1. vrsta: * 1 desna, naslednjo petljo z ovojem levo prenesemo (nit denemo prek prenešene petlje) *. Ponavljamo med zvezdicama.
  2. 2. vrsta in vse naslednje: * preneseno petljo z ovojem desno popletemo skupaj, naslednjo petljo z ovojem predenemo levo.*
  Ko napletemo 17 cm od nasnutka, pričnemo kapo zoževati. V vrsti odvzamemo 8 petelj na tale način: po vozličasti skrajni petlji, popletemo naslednji dve petlji prevlečeno skupaj, nato popletemo 7 petelj, in ponovno popletemo dve prevlečeno skupaj, itd. Tako snemamo v vsaki naslednji drugi vrsti, in sicer šestkrat. Presledki med posameznimi snemanji se po vsakem snemanju zmanjšajo za eno petljo. Ko nam na pletilki ostane 17. petelj, jih naberemo na nit, jih zadrgnemo in zašijemo. Ko kapo sešivamo, pazimo, da prišijemo vozliček k vozličku. Zavihek kape pa zašijemo tako, da je šiv na notranji strani zavihka, ko ga za 10 cm zapognemo.

Šal

  Nasnujemo 30 petelj na pletilke št. 5 in pletemo 150 cm dolgo progo. Pletemo na licu in na narobni strani desno z vozličastima krajnicama. Nato naredimo dva enaka žepa. 
  Za žep nasnujemo na pletilko št 5 17 petelj in pletemo v patentnem vzorcu (kot je prej opisano). Ko napletemo 14 cm žepa, petlje zazankamo, in sicer desne desno, leve levo. Žep prišijemo 5 cm od nasnutka. Na obeh ožjih straneh šala za vsako drugo petljo zavozljamo 14 cm dolge rese. Za rese odrežemo po 30 cm dolge niti. Po 3 in 3 niti skupaj preganemo čez polovico in reso zavozljamo. Rese običajno in najlažje naredimo (zavozljamo) s primerno kvačko. S tem imamo gotov zelo lep in koristen, topel zimski komplet.

14. Ženski komplet iz Boucle volne

  Zgornji del je puli s kratkimi rokavi z zavihkom in velikim ovratnikom. Krilo je krojeno narahlo od pasu navzdol navzven (na A). Model je namenjen velikosti 38.
  Material: Potrebujemo približno 650 g naravno bele Boucle volne, tako debele, da jo lahko pletemo s pletilkami št. 4,5. Poleg tega pa potrebujemo še dve pletilki št. 4 in 4,5.
  Vzorec: 8 vrst pletemo na licu desno, na narobni strani levo, in še 8 vrst na licu levo in na narobni strani desno.

  Zadnji del: s pletilkami št. 4 nasnujemo 54 petelj in pletemo 8 cm: 2 desni, 2 levi petlji za obrobo v pasu. Delo nadaljujemo s pletilkami št. 4,5 in pletemo dalje v vzorcu. Ko napletemo 34 cm, merjeno od začetka nasnutka, pa za rokavni izrez na obeh straneh zazankamo po 4 petlje. Dalje pletemo ravno, da napletemo 51 cm, merjeno od pričetka dela – nasnutka. Tu pa v eni vrsti zazankamo za vratni izrez srednjih 10 petelj, in vsako ramo izgotovimo samo zase. Za vratni izrez snamemo v vsaki drugi vrsti še enkrat 3 petlje, enkrat 2, in enkrat 1 petljo. Pri 54 cm v eni vrsti zazankamo 12 petelj, ki so nam ostale za ramo. Drugo ramo spletemo ravno tako, samo v nasprotno smer.

  Sprednji del: Pletemo ga ravno tako kot hrbet. Ko napletemo 15,5 cm pa prek srednjih 28 petelj pletemo v vzorcu dalje, da napletemo 14,5 cm za žepna razporka.  Teh 28 petelj predenemo na pomožno pletilko ali nit. Sedaj nadaljujemo s pletenjem stranskih delov in notranje strani žepa. Med oba stranska dela na novo nasnujemo 28 petelj, in pletemo prek vseh 54 petelj dalje, da napletemo 14,5 cm. Tu pa žepnih 28 petelj zazankamo in namesto njih vstavimo 28 petelj s pomožne pletilke, ter pletemo po vzorcu dalje prek vseh 54 petelj, da napletemo 34 cm, merjeno od pričetka. Sedaj na obeh straneh za rokavni izrez zazankamo 4 petlje. Pri 47,5 cm za vratni izrez zazankamo 6 petelj v eni vrsti in vsako ramo izgotovimo posebej. Za vratni izrez v vsaki drugi naslednji vrsti zazankamo še trikrat 2 in dvakrat 1 petljo. Ko napletemo 54 cm, pa zazankamo 12 petelj, ki so nam ostale za ramo. Enako, toda v nasprotnem smislu, spletemo še drugo ramo.

  Rokav: Za rokav nasnujemo 44 petelj s pletilko št. 4,5 in spletemo 6 cm zavihka: 2 desni, 2 levi petlji. Delo nadaljujemo v vzorcu. Takoj po zavihku začnemo rokav razširjati. Na obeh straneh zavihka dodamo 1 petljo, nato pa še trikrat po 1 petljo v vsaki naslednji 20. vrsti. Ko napletemo 34 cm rokava (52 petelj), Ga v eni vrsti zazankamo.
  Enako spletemo tudi drugi rokav.

  Izdelava: posamezne dele previdno napnemo, jih prekrijemo z vlažno krpo in počakamo, da se posuše. Nato dele sešijemo. Vstavimo rokava in pazimo, da ju pravilno všijemo.
  Ob vratnem izrezu naberemo 72 petelj, jih sklenemo v krog in spletemo 6 cm ovratnika: 3 desne, 3 leve petlje. V naslednji vrsti po vsaki tretji petlji dodamo eno petljo in pletemo dalje: 4 desne petlje, 4 leve petlje (96 petelj). Ko napletemo 28 cm visok ovratnik, vse petlje v eni vrsti rahlo zazankamo.

Krilo

  Za krilo potrebujemo 650 g naravne bele boucle volne, tako debele, da jo moremo plesti s pletilkami št. 4,5. Dalje potrebujemo okroglo pletilko št. 4,5 in elastični trak za pas.
  Vzorec: Pletemo v krogu samo leve. Če pa rajši pletemo desne, bomo v krogu pletle desne. Končano krilo nato obrnemo.

  Krilo pričnemo ob spodnjem robu. Na okroglo pletilko nasnujemo 228 petelj in spletemo 6 krogov, menjaje en krog desno, naslednji pa levo. Dalje pletemo v vzorcu. Ker moramo krilo proti pasu zoževati, si bomo z drugo barvno nitjo (op. prepisovalke: še rajši pa z označbo za pletenje) zaznamovale mesto, kjer bomo snemale. V krogu bomo 6 krat snele, in sicer v prvem krogu takole: skupaj bomo popletle 37. in 38. petljo – 151. in 152. petljo – 189. in 190. petljo ter 227. in 228. petljo. Snemale bomo še 19 krat v vsakem naslednjem devetem krogu, in vedno na istem mestu. Ko napletemo 70 cm krila, pa 108 petelj, ki so nam ostale, v enem krogu zazankamo.
  Krilo lahko na narobni strani prek krpe zelo previdno polikamo. V pasu prišijemo na notranji strani ob zgornjem robu elastiko, in krilo je narejeno. V tako pletenem kompletu bomo lepo sproščene, in sploh se bomo počutile zelo udobno.

Otroške pletenine

  V vsaki garderobi, naj bo v ženski ali moški, so pletenine zelo dobrodošle, v otroški pa še posebej, saj pravimo, da volneni izdelki kar rastejo z otroci. Zato bomo z nekaj domišljije in dobre volje spletle tudi vsa, ali pa vsaj večino otroških oblačil. Uspeh pri delu bo vidnejši, saj so otroška oblačila veliko manjša od odraslih, zato nam bo pletenje še v posebno zadovoljstvo.

15. Bel plašček s sedlcem

  Model je namenjen otrokom v starosti okrog enega leta. Potrebujemo: 400 g bele športne volne primerne debeline za pletilke št. pletilke št. 6,2 gumba.
  Vzorci: vzorec desnih petelj (na licu in na narobni strani pletemo desne), dvojni rebrasti vzorec, ki ga pletemo:
1. vrsta: 2 desni, 2 levi petlji.
 2. vrsta: desne petlje pletemo desno, leve pletemo levo.

  Zadnji del: začnemo spodaj. Nasnujemo 42 petelj in pletemo 30 cm same desne petlje, ki jih nato odložimo na pomožno pletilko.

  Polovica prednjega dela: tudi tega začnemo spodaj. Nasnujemo 21 cm in pletemo same desne petlje, ki jih tudi odložimo na pomožno pletilko.
  Enako spletemo tudi drugo polovico prednjega dela.

  Rokav: začnemo v zapestju: Nasnujemo 22 petelj in pletemo 7 cm v dvojnem rebrastem vzorcu. Nadaljujemo 22 cm v vzorcu desnih petelj, nato petlje odložimo na pomožno pletilko.
  Na enak način spletemo tudi drugi rokav.

  Sedelce: petlje s pomožnih pletilk predenemo na delovno pletilko in jih pletemo v naslednjem zaporedju: 5 petelj v vzorcu desnih petelj (za obrobek prednjega dela), 2 desni, 3 leve do konca vrste, razen zadnjih 5 petelj, ki jih pletemo v vzorcu desnih petelj (za obrobo). Na enem od obeh obrobkov izdelamo dve vodoravni gumbnici. V tretji popletemo po 2 levi petlji skupaj, tako, da nadaljujemo pletenje v zaporedju: 5 petelj v vzorcu desnih petelj, dvojni rebrasti vzorec, 5 petelj v vzorcu desnih petelj. Tako pletemo 18 cm in postopoma snemamo leve petlje, da nam ostanejo na pletilki le desne petlje, ki jih pletemo 4 vrste v vzorcu desnih petelj in nato zazankamo.

  Izdelava: sešijemo stranska šiva in prišijemo gumba. Tako je plašček gotov in našemu otroku ali vnučku bo v plaščku toplo in udobno.

16. Zelene hlačke

  Hlačke so zelo enostavne in udobne. So spodaj široke, v pasu pa je patentni vzorec, da lahko napeljemo elastiko. Model je namenjen otrokom v starosti od enega do dveh let. Potrebujemo 200 g zelene volne, pletilke št. 4 in elastiko.
  Vzorci: vzorec gladkih desnih petelj, latentni vzorec, ki se plete:
1. vrsta: * 1 desna, 1 leva petlja *
2. vrsta in vse naslednje vrste: * Desne popletemo desno, leve popletemo levo *

  Levi hlačni del: nasnujemo 60 petelj in pletemo 35 cm v vzorcu gladkih petelj. Za kozico dodamo na vsaki strani dvakrat po 1 petljo. Pri 39 cm od nasnutka zazankamo z vsake strani po 1 petljo. To ponovimo še 5 krat, vedno na licu pletenja. Do višine 59 cm pletemo v vzorcu gladkih desnih petelj, nato pa še 5 cm v patentnem vzorcu.

  Desni hlačni del: pletemo simetrično z levim delom.

  Izdelava: oba dela sešijemo, zavihamo spodnji hlačnici 2 cm navznoter, in ju prišijemo z debelimi vbodi. Na polovico prepognemo še pas, na notranji strani prišijemo in napeljemo elastiko. Hlačke še lepo zložimo in delo je končano.

17. Svetlo rjava jopica

  Jopica ima všita rokava, navaden ovratnik spredaj s konicami, zapenja se spredaj s šestimi gumbi. Obrobe so v bisernem vzorcu, jopica pa je v rešetkastem vzorcu.  Model je namenjen otrokom v starosti od treh do štirih let.
  Material: potrebujemo 350 g volne, pletilke št. 6 in kvačko št. 6.

  Zadnji del: nasnujemo 40 petelj in pletemo 6 cm v bisernem vzorcu. Naslednjih 28 cm pletemo ravno v rešetkastem vzorcu, ki ga pletemo takole:
1. vrsta: vse petlje pletemo desno.
2. vrsta: vse petlje pletemo desno.
3. vrsta: * 1 desna 1 leva petlja *
4. vrsta: desne petlje pletemo desno, leve petlje pletemo levo.
  Ponavljamo od 1. do 4. vrste.
  Pri 34 cm od nasnutka zazankamo za rokavni izrez na začetku vrste enkrat 3, in nato še enkrat 2 in enkrat 1 petljo. Pletenje nadaljujemo v rešetkastem vzorcu. Po 16 cm zazankamo srednjih 8 petelj za vratni izrez. Vsako ramo pletemo posebej in petlje po dveh vrstah zazankamo.

  Desni sprednji del: nasnujemo 23 petelj in pletemo 6 cm v bisernem vzorcu. Naslednjih 28 cm pletemo 17 petelj v rešetkastem in 6 petelj v bisernem vzorcu. Pri 34 cm od nasnutka snemamo za rokavno okroglino kot pri zadnjem delu. Pletemo 14 cm, nato zazankamo 6 petelj v bisernem vzorcu in v naslednji vrsti še eno petljo. Pletenje nadaljujemo do višine hrbtnega dela, ko vse petlje zazankamo.

  Levi prednji del spletemo simetrično s tem, da izdelamo na obrobku v bisernem vzorcu 6 gumbnic.

  Rokav: nasnujemo 22 petelj in pletemo 6 cm v bisernem vzorcu. Nadaljujemo 30 cm v rešetkastem vzorcu in dodajamo petlje z obeh strani, tako, da imamo pri višini 36 cm na pletilki 34 petelj. Za rokavno okroglino snemamo na začetku vsake vrste enkrat 3, enkrat 2 in enkrat 1 petljo. Snemamo dalje po 1 petljo, vse dokler ne dosežemo višine rokavnega izreza sprednjega in hrbtnega dela. Na koncu nam ostane 8 petelj, ki jih zazankamo v eni vrsti.

  Izdelava: sešijemo stranska in ramenska šiva. Naberemo petlje iz hrbta vratnega izreza in pletemo 2 vrsti v bisernem vzorcu. Naslednjih 8 vrst dodajamo na začetku vsake vrste po eno petljo. Ovratnik obkvačkamo z dvojno volno z eno vrsto gostih petelj v rakastem vbodu.
  Sešijemo in vstavimo rokave ter prišijemo gumbe.
  Tako je jopica končana in jo lepo in skrbno zložimo.

18. Belo krilce z naramnicami

  Model je namenjen deklicam, starim okrog 4. leta. Za krilce spletemo 4 pole, ki jih kasneje sešijemo. Potrebujemo 225 g bele volne, pletilke št. 4,5, niz pletilk št. 3,5 in dva gumba.
  Vzorci: vzorec gladkih levih petelj, in patentni vzorec.

  Krilce je sestavljeno iz štirih enakih delov, ki jih spletemo na tale način: Nasnujemo 46 petelj in pletemo 38 cm z debelejšimi pletilkami v vzorcu gladkih levih petelj. Med pletenjem petlje z obeh strani postopoma snemamo, tako, da nam ostane na koncu na pletilki le še 26 petelj. Teh petelj ne zazankamo, temveč jih preložimo na pomožno pletilko. Ko smo spletle vse štiri dele, jih sešijemo. Petlje z vseh štirih delov krilca preložimo s pomožnih pletilk na tanjše pletilke in spletemo gornji rob (v pasu) 5 cm v patentnem vzorcu.
  4 cm spodnjega roba zavihamo navznoter in ga prišijemo. Nato spletemo dva trakova, dolga 44 cm in enak trak dolžine 12 cm. Za trakove nasnujemo po 12 petelj in pletemo v patentnem vzorcu. Daljša trakova prišijemo na sprednji del krilca, med njima pa naj bo 7 cm razmaka, krajši trak pa prečno všijemo med obe naramnici 5 cm nad zgornjim robom krilca. Na obeh koncih naramnic izdelamo dve zanki in prišijemo na krilce dva gumba. Ko smo vse to naredile, je krilce gotovo.

19. Poletna oblekica brez rokavov

  Model je namenjen deklicam, starim dve leti. Prednji del oblekice ima nekoliko nižji okrogel izrez. Od pazduhe je zvončasto ukrojena. Oblekico pletemo v beli, oranžni, rdeči in rumeni barvi. Potrebujemo 100 g belega, 50 g oranžnega, 50 g rdečega in 50 g rumenega bombažnega pletiva, pletilke št. 5.
  Vzorci: gladke desne petlje (na licu pletemo desne, na narobni strani leve petlje);  - same desne petlje (na licu in na narobni strani pletemo desne petlje);
  - patentni vzorec (menjaje pletemo 1 desno 1 levo petljo).
  Merilo: 9 petelj in 12 vrst gladkega desnega vzorca je 5 cm.

  Zadnji del: z belo nitjo nasnujemo 68 petelj in pletemo gladko desno 4 vrste. Potem pletemo same desne petlje. Na obeh straneh snemamo 8 krat 1 petljo na vsaka 2 cm višine. V višini 18 cm pletemo gladko desno, in menjavamo barve: 2 vrsti z belo, 4 vrste z oranžno, 6 vrst z rumeno, 6 vrst z rdečo, 8 vrst z belo, 4 vrste z oranžno, 8 vrst z belo, 6 vrst z rdečo, 4 vrste z oranžno, 6 vrst z rumeno. Dalje pletemo z belo. V višini 38 cm, v drugi vrsti rumene proge, snemamo na obeh straneh za rokavne izreze v vsaki drugi vrsti dvakrat 6 petelj, dvakrat 2 petlji, dvakrat 1 petljo. V višini 10 cm od začetka rokavnih izrezov zazankamo vse petlje v eni vrsti.

  Prednji del: nasnujemo in pletemo kot zadnji del. Ko zaključimo drugo rumeno progo, v višini 40 cm, zazankamo za vratni izrez srednjih 8 petelj in pletemo dalje vsako polovico posebej. Za izrez snemamo še v vsaki drugi vrsti 4 krat 2 petlji, dvakrat 1 petljo. V enaki višini kot pri zadnjem delu zazankamo še ostale petlje. Dokončamo še drugo polovico izreza in drugo ramo.

  Izdelava: spletene dele rahlo napnemo, jih prekrijemo z vlažno krpo in pustimo, da se posuše. Sešijemo šive na desni rami. Iz roba vratnega izreza naberemo z oranžno nitko 70 petelj in pletemo v patentnem vzorcu 4 vrste. Zazankamo. Sešijemo šiv na levi rami. Iz roba rokavnih izrezov naberemo po 50 petelj in pletemo 4 vrste patentnega vzorca. Zazankamo. Sešijemo šive ob straneh. Spodnji, gladko desno pleteni rob, zapognemo in na narobni strani skrito prišijemo. Za žep nasnujemo z belo nitjo 10 petelj in pletemo same desne petlje. Na desnem robu dodajamo v vsaki drugi vrsti 8 krat 1 petljo. V višini 8 cm pletemo še 2 vrsti gladkega desnega vzorca, nato pletemo 4 vrste samih desnih petelj z oranžno nitjo. Zazankamo. Žep prišijemo na levo stran sprednjega dela. Na levo ramo prišijemo gumb. S tem je oblekica gotova.

20. Oblekica z mornarskim ovratnikom

  Model je namenjen deklicam, starim 7 let. Dekliška oblekica je iz bele volne, s temno modrim mornarskim ovratnikom. V pasu je stisnjena s širokim patentnim robom. Ovratnik je mornarski in na zadnjem delu ima dve beli črti (eno tanjšo, eno debelejšo, nad črtama pa sta dve zvezdici, izvezeni ali spleteni z belo nitjo).
  Potrebujemo 300 g bele, 100 g modre volne primerne debeline za pletilke 4,5. Pletilke št. 3,5 in pletilke št. 4,5.
  Vzorci: 
- Gladke desne petlje (na licu pletemo desne, na narobni strani leve petlje);
- Biserni vzorec (menjaje 1 desna 1 leva petlja), vzorec premikamo v vsaki vrsti za 1 petljo;
- Patentni vzorec (menjaje pletemo 2 desni petlji, 2 levi petlji).
  Poskusni vzorec: 21 petelj in 27 vrst gladkega desnega vzorca je 10 cm.

  Zadnji del: z modro nitjo in s pletilkami št. 4,5, nasnujemo 110 petelj in pletemo gladko desno 5 vrst. Potem napletemo 1 vrsto levih petelj na licu pletenja. Dalje pletemo gladko desno, 5 vrst z modro, 5 vrst z belo, 3 vrste z modro – to ponovimo še 5 krat. Dalje pletemo z belo. V višini 46 cm snemamo v enakomernih razmikih 28 petelj v eni vrsti. Dalje pletemo s pletilkami št. 3,5 in v patentnem vzorcu. V višini 63 cm zazankamo vse petlje v eni vrsti.

  Sprednji del: z modro nitjo in s pletilkami št. 4,5 nasnujemo 116 petelj in pletemo po navodilih za zadnji del. Ko napletemo 2,5 cm patentnega vzorca, pa zazankamo z vsake strani enkrat 3 petlje. Hkrati razdelimo pletenje na polovici in pletemo dalje vsako polovico posebej. Za poševno stranico vratnega izreza snemamo v vsaki drugi vrsti 10 krat 1 petljo in v vsaki 4. vrsti 6 krat 1 petljo. Dokončamo še drugi del izreza in drugo ramo.

  Rokav: z modro nitjo in s pletilkami 4,5 nasnujemo 36 petelj in pletemo kakor zadnji del. Po 6 vrstah začnemo dodajati na obeh straneh, dodajamo po 1 petljo v vsaki 4. vrsti, da imamo na pletilkah 60 petelj. V višini 29 cm snemamo na obeh straneh za rokavno okroglino v vsaki drugi vrsti enkrat 4 petlje, enkrat 3 petlje, enkrat 2 petlji in enkrat 1 petljo.
  Po štirih vrstah snemamo še v vsaki 2. vrsti enkrat 1 petljo, enkrat 2 petlji in dvakrat 3 petlje. Preostale petlje zazankamo v eni vrsti.
  Enako spletemo drugi rokav.

  Ovratnik: z modro nitjo in s pletilkami 4,5 nasnujemo 50 petelj in pletemo v bisernem vzorcu 5 vrst. Dalje pletemo z belo nitjo v gladkem desnem vzorcu, le prvih in zadnjih 6 petelj, v vrsti pletemo še naprej v bisernem vzorcu in z modro nitjo. Po 5 vrstah pletemo 5 vrst z modro, 3 vrste z belo, dalje pa z modro nitjo. V višini 20 cm zazankamo srednjih 20 petelj, v vrsti dalje pletemo vsak del posebej. Za vratni izrez snemamo 11 krat 1 petljo v vsaki 4. vrsti. V višini 37 cm zazankamo. Dokončamo še drugi del, zrcalno prvemu.

  Izdelava: dele rahlo prelikamo skozi vlažno krpo. Sešijemo po šivih. Prišijemo ovratnik na rob vratnega izreza. Z belo nitjo izvezemo (ali spletemo) dve zvezdici v vogale ovratnika. Izdelamo 70 cm dolgo vrvico in jo zavežemo pod ovratnik. S tem je oblekica končana.

Kaj in kako bomo pletli opremo za dojenčka

21. Bluzica na preklop, kratke hlačke in copatki za trimesečnega dojenčka

  Model je namenjen trimesečnemu dojenčku. Bluzica je zelo praktična, ker se lahko dojenčka lepo povije čez prsni del.
  Material: okrog 200 g srednje debele volne, par pletilk št. 2,5 in 2 cm široka elastika.
  Vzorci:
  - Patentni vzorec: 1 desna, 1 leva petlja;
  - Biserni vzorec.
  Poskusni vzorec: 27 petelj in 50 vrst je 10 cm.

A) Bluzica

  Leva Polovica zadnjega dela: nasnujemo 43 petelj. Za spodnjo obrobo pletemo 2 cm = 10 vrst v patentnem vzorcu, nato pletemo v bisernem vzorcu. Ko imamo napleteno skupaj 11 cm = 56 vrst, začnemo snemati za poševnino preklopa. Za prvima dvema petljama znotraj desnega roba pletemo skupaj 3 petlje bisernega vzorca (desno, oziroma levo, kakor je vzorec), in na ta način snemamo še trikrat v vsaki 4. in 7 krat v vsaki 6 vrsti. Že na skupni višini pri 13 cm (= 66 vrst) zazankamo na levem robu 1 petljo za poševnino raglana, in isto ponovimo še 12 krat v vsaki 2. in 6 krat v vsaki 4. vrsti, a preostale petlje zazankamo naenkrat.
  Desno polovico hrbta pletemo kot levo, ali obratno.

  Prednji del: nasnujemo 65 petelj. Prva 2 cm = 10 vrst pletemo v patentnem vzorcu, nato nadaljujemo v bisernem vzorcu. Na skupno 13 cm = 66 vrstah snemamo na obeh straneh za poševnino raglana tako kot na hrbtni strani, toda že 7 cm = 36 vrst, nad pričetkom tega snemanja, zazankamo srednjih 11 petelj za izrez okoli vratu in snemamo v vsaki drugi vrsti še enkrat 2,4 krat po 1 petljo, toda za zadnjim snemanjem zazankamo preostali dve petlji na vsakem vrhu raglana.

  Rokav: nasnujemo 39 petelj. 2 cm (= 10 vrst) pletemo patentni vzorec, nato nadaljujemo v bisernem vzorcu. Za razširitev dodajamo na obeh straneh 5 krat v vsaki 12. vrsti po 1 petljo (= 49 petelj). Na skupni višini 16 cm (= 80 vrst) snemamo na obeh straneh za poševnino raglana tako kot na hrbtnem delu, toda 10 cm (= 50 vrst) nad začetkom raglana zazankamo preostalih 11 petelj.

  Trak – (pletemo dvakrat): nasnujemo 7 petelj bisernega vzorca in pletemo do dolžine 60 cm ter zazankamo vse petlje.

  Izdelava: vse šive sešijemo, toda v levem bočnem delu – pustimo odprtino 2 cm nezašito, da bomo lahko povlekli skozi to odprtino trak, to pa 2 cm pod poševnino raglana. Trakova prišijemo na vsako polovico hrbtnega dela tik pod pričetkom poševnine preklopa.

B) Hlačice

  Zadnji del: za gornji rob nasnujemo 65 petelj. Za pas pletemo 2 cm (= 10 vrst) patentnega vzorca, nato nadaljujemo v bisernem vzorcu. Za razširitev dodajamo na obeh straneh po eno petljo v 7. vrsti in še 4 krat v vsaki 12. vrsti (= 75 petelj). Na skupaj 15 cm (= 76 vrst) zazankamo na obeh straneh poševno za nogavice 15 krat v vsaki 2. vrsti po 2 petlji, preostalih 15 petelj pa zazankamo naenkrat za most med nogavicama.

  Prednji del: pletemo kot zadnji del do začetka nogavic, nato z obeh strani v vsaki drugi vrsti zazankamo enkrat 8, 8 krat po 2, 6 krat po 1 petljo, preostalih 15 petelj pa zazankamo naenkrat.

  Izdelava: Sešijemo bočne šive. Okrog vsake nogavice naberemo po 75 petelj, pletemo v patentnem vzorcu, nato pa po 5 cm zazankamo vse petlje, leve levo, desne desno. Pri zazankanju niti ne smemo zategniti. Sešijemo šive na mostičku med nogavicama in patentne obrobke zapognemo na polovico, ter jih na narobni strani zarobimo na 2,5 cm. Okoli pasu zašijemo na narobni strani elastiko s križnim vbodom. Po želji lahko spletemo še nogavice za hlačke.

C) Copatki

  Za gornji rob nasnujemo 43 petelj in pletemo 4 cm v patentnem vzorcu, nakar nadaljujemo v bisernem vzorcu. Na skupni višini 6 cm (= 6 vrst) spletemo vrsto luknjic, da bomo kasneje lahko vpeljali trak. 10 krat spletemo skupaj vsako 3. in 4. petljo in vsakokrat na desni pletilki naredimo ovoj. Pletemo še povratno vrsto, nato pa posebej nadaljujemo s pletenjem gornjega dela stopala samo v širini 11 petelj, do dolžine 5 cm (= 30 vrst) in nit odtrgamo. Prvih 16 odloženih petelj popletemo, z vsake strani srednjega podaljška naberemo po 14 petelj, medtem moramo poplesti prejšnjih 11 petelj, prečne stranice tega podaljška, toda vrsto končamo s preostalimi 16 odloženimi petljami (= 71 petelj). S patentnim vzorcem pletemo dalje 3 cm (= 12 vrst) nato odložimo na pomožno pletilko prvih in zadnjih 30 petelj, v širini 11 petelj pa posebej podaljšamo spodnji del stopala. Sedaj na koncu vsake vrste bisernega vzorca popletemo zadnjo petljo skupaj s po eno odloženo petljo, izmenično z ene in druge pomožne pletilke. Ko nam ostane na vsaki od pomožnih pletilk samo še po 6 petelj, spojimo s pletilnim vbodom vse petlje z 11 petljami srednjega dela stopala, v sredini pa obe petlji s kraja zajamemo skupaj. Zadnjo stran copatka sešijemo.
  S trojno nitko naredimo 50 cm dolg trakec in ga prevlečemo skozi luknjice na vsaki copatki. S tem je ta garnitura končana.

22. Hlačke z životcem

  Model je namenjen dojenčku od 3 do 9 mesecev. Spletle ga bomo v celem – od naramnic čez životec in hlačnic z nogavicami.
  Material: okrog 150 g modre sintetične volne srednje debeline, niz pletilk, okrogla pletilka dolžine 40 cm in za delo z volno, vse št. 3,6 gumbov.
  Vzorci:
  - Karirast vzorec: (število petelj je deljivo s 4 in 2 petlji).
  1. vrsta: * 2 desni, 2 levi *. Ponavljamo med zvezdicama in vrsto končamo s 2 desnima.
  2. vrsta: petlje pletemo tako, kot so (leve levo, desne desno).
  3. vrsta: 2 levi, 2 desni. Ponavljamo in vrsto končamo s 2 levima.
  4. vrsta: petlje pletemo tako, kot so (leve levo, desne desno).
  Vzorec dalje stalno ponavljamo od 1. do 4. vrste.
  - Patentni vzorec: izmenično pletemo 2 desni 2 levi.
  - Gladko desno: na licu pletemo desno, na narobni strani pletemo levo. V krogu pletemo stalno desne petlje.
  Poskusni vzorec: 22 petelj in 32 vrst oziroma krogov da kvadrat 10 krat 10 cm.

  Izdelava: plesti začnemo desno naramnico na hrbtu, zato nasnujemo 14 petelj in pletemo v karirastem vzorcu. Po 3 cm (= 10 vrst) odložimo te petlje na pomožno pletilko. Na isti način začnemo in spletemo do enake dolžine levo naramnico. Za naslednjo vrsto popletemo najprej petlje leve naramnice, na isto pletilko naberemo 18 petelj za izrez okrog vratu in končamo vrsto z odloženimi 14 petljami desne naramnice. V širini 50 petelj nadaljujemo isti vzorec še 3 cm (= 10 vrst). Od tod v širini srednjih 34 petelj nadaljujemo gladko desno, nad prvimi in zadnjimi šestimi petljami pa nadaljujemo v karirastem vzorcu, kot pri obrobi rokavnega izreza. Po 6 cm (= 20 vrst) nad prehodom na gladki vzorec, odložimo celo delo.
  S 14 petljami začnemo levo naramnico levega dela in pletemo karirasti vzorec. Po 6 cm (= 20 vrst) odložimo vse petlje. Na isti način spletemo desno naramnico. Delo nadaljujemo kot na hrbtnem delu, toda 3 cm (= 10 vrst) nad prehodom preidemo na gladki vzorec. Odložimo tudi ta del. Pletenje nadaljujemo v krogu, torej preidemo na okroglo pletilko. Najprej popletemo odloženih 46 petelj prednjega dela, za levi rokavni izrez naberemo na isto pletilko novih 6 petelj, popletemo 46 petelj zadnjega dela in naberemo 6 petelj za desni rokavni izrez (tako imamo 104 petlje). Sedaj za obrobe okrog rokavnih izrezov nadaljujemo v karirastem vzorcu v širini 18 petelj, medtem pa pletemo prednji in zadnji del v gladkem vzorcu. Po 3 cm (= 10 krogov) so spletene obrobe. Nadalnje 3 cm (= 10 krogov) nadaljujemo cel krog v gladkem vzorcu. Za tem spletemo pas v patentnem vzorcu. V 5 krogu pasa spletemo v enaki razdalji 18 luknjic za kasnejše prevlečenje traku (za vsako luknjico spletemo po 2 petlji skupaj in vsakokrat zajamemo 1 ovoj na desno pletilko). Na skupno 10 krogih rebrastega vzorca v pasu zopet nadaljujemo gladko desno, in to naslednjih 15 cm (= 48 krogov).  Tu začnemo z dodajanjem za dele kozice med nogama.
  Na sredini sprednjega in zadnjega dela dodamo po eno petljo, ki jo zasukano spletemo iz prečne niti. Dalje v vsakem drugem krogu na isti način dodamo iz poševnine po eno petljo pred oziroma za prejšnjim dodajanjem, vse do širine kozice 19 petelj, je  6 cm (= 20 krogov) od tega začetnega dodajanja. Spojimo petlje, najlepše s pletilnim vbodom petlje sprednjega in zadnjega trikotnika kozice, in nadaljujemo vsako nogavico posebej.
  Sedaj pletemo na kratkih pletilkah okrog v širini 52 petelj. Prehod iz enega v drugi krog mora teči po notranji strani nogavice.

  Leva nogavica: za zoženje odvzemamo na tale način: v 10. krogu popletemo skupaj obe prvi petlji s prve pletilke in obe zadnji petlji s četrte pletilke (tudi skupaj). Toda sedaj prevlečeno (eno petljo prenesemo na desno pletilko kot desno petljo, naslednjo petljo spletemo desno in čeznjo povlečemo preloženo petljo). Na ta način snemamo še 7 krat v vsakem 8. krogu, ostane nam 36 petelj. Na dolžini nogavice pri 22 cm 
(= 70 krogov) začnemo plesti peto: na 3. in 4. pletilki nadaljujemo  gladko desno na pravi in na narobni strani (= 18 petelj). Po 3 cm (= 10 vrst) spletemo kapico pete: v naslednji vrsti (na pravi strani) spletemo samo 12 petelj, * naslednji dve petlji spletemo skupaj (prevlečeno), eno čez drugo; obrnemo, eno petljo prenesemo kot levo na desno pletilko, spletemo 6 petelj, sledeči dve petlji spletemo skupaj kot levo; obrnemo; eno petljo prenesemo na desno pletilko kot levo, spletemo 6 petelj;*.  Ponavljamo, in s tem z obeh strani kapice porabimo odložene petlje, 8 petelj je na pletilki. Po vzdolžnem robu pete naberemo 8 petelj, v delo vključimo 18 odloženih petelj prednje polovice nogavice, in nadaljujemo pletenje v krogu gladko desno (42 petelj). Sedaj teče prehod iz enega v drugi krog po sredini pete.
  Za zožanje stopala odvzamemo 3 krat v vsakem drugem krogu na tale način: zadnji dve petlji pete popletemo skupaj desno, toda prvi dve petlji pete popletemo skupaj prevlečeno. Po snemanjih imamo 36 petelj. V tej širini nadaljujemo 6 cm (= 20 krogov).
  Za kapico na prstih snemamo na tale način: Pred zadnjo petljo na 1. in 3. pletilki popletemo dve petlji skupaj desno, toda za prvo petljo na drugi in četrti pletilki pletemo po dve petlji prevlečeno. Na isti način odvzemamo v vsaki drugi vrsti do preostalih 8 petelj. Te petlje nanizamo na odtrgano nit, zategnemo in trdno prišijemo.
  Desno nogavico končamo kot levo, ali obratno, torej pletemo peto na prvo in drugo pletilko.

  Izdelava: Gornje robove prednjih naramnic obrobimo s kvačko po dve vrsti nizkih stebričkov, nato pa v drugi vrsti v enakih presledkih naredimo tri zanke za zapenjanje.  Za vsako zanko preskočimo dva nizka stebrička, in skvačkamo tri verižne petlje. Prišijemo gumbe na zadnji naramnici in iz 5 niti volne naredimo 80 cm dolg trakec, Nato ga prevlečemo skozi luknjice v pasu. Hlačke so tako končane.

23. Vreča za nošenje dojenčka

  Najbolj praktična za nošenje otroka je vreča, da se otrok ne razbrca in ne razgali.
  Napletli bomo že za 3 do 9 mesecev starega otroka primerno vrečo. Spodaj opisani model je zelo praktičen.
  Spletli ga bomo iz dveh barv volne in to: okrog 250 g bele in 100 g modre volne srednje debeline. Potrebujemo pletilke št. 3 in 50 cm dolgo zadrgo.
  Vreča je primerna in praktična tudi zato, ker ima spredaj dovolj dolgo zadrgo, da lahko otroka lepo položimo vanjo. Dolga je 61 cm (na zadnjem delu od temena do konca nogic; od podpazduhe do nogic je 56 cm), ima raglan rokava (dolga od podpazduhe do zapestij je 18 cm), kapuco, spredaj se zapenja z zadrgo, dolgo 50 cm. Vreča je pletena v progah dveh barv (modra in bela). Tudi kapuca je progasta.
  Vzorci: 
  - Gladko desno: na licu pletemo desno, na narobni strani levo.
  - Gladko levo: na licu pletemo levo, na narobni strani desno.
  - Progasti vzorec:
  1 vrsta – modro: vse petlje pletemo desno.
  2. - 4. vrsta – modro: vse pletemo gladko levo.
  5. - 12. vrsta – belo: pletemo gladko desno.
  Naprej stalno ponavljamo od 1. do 12. vrste.
  Poskusni vzorec: 26 petelj in 38 vrst gladkega pletenja da kvadrat 10 krat 10 cm; 26 petelj in 40 vrst progastega vzorca da kvadrat 10 krat 10 cm.

  Prednji in zadnji del vreče pletemo naenkrat (skupaj). Na spodnjem robu nasnujemo 168 petelj, prve 4 vrste pletemo gladko desno, nato nadaljujemo progasti vzorec. Po skupno 50 cm (= 200 vrst) nad 17 modro progo odložimo prvih in zadnjih 42 petelj na pomožno pletilko, toda v širini srednjih 84 petelj posebej zaključimo zadnji del. Pletenje nadaljujemo z belo volno gladko desno in istočasno na obeh straneh snemamo za začetek raglana enkrat 3 petlje, toda dalje za raglan poševnino snemamo v vsaki drugi vrsti še enkrat 2, 13 krat po 1 petljo, pa dvakrat po 1 petljo v vsaki četrti vrsti in dvakrat v vsaki drugi vrsti po 4 petlje. Preostalih 28 petelj zazankamo naenkrat za ovratni izrez. V širini 42 dokončanih petelj dokončamo z belo volno prednji levi del. Po desnem robu pletemo začetek poševnine za raglan kot na hrbtnem delu, toda istočasno, po 6 cm (= 22 vrstah) nad razpolovljenjem, po levem robu, zazankamo v vsaki drugi vrsti za vratni izrez enkrat 4, enkrat 3, dvakrat po 2, enkrat po 1 petljo, preostali 2 petlji zazankamo naenkrat na vrhu raglana. Desno prednjo stran dokončamo v širini 42 odloženih petelj na isti način kot levo stran.

  Rokav: Z belo volno nasnujemo 45 petelj, za obrobo pletemo prvih 8 vrst gladko desno, nato nadaljujemo s pletenjem progastega vzorca. Na skupni višini 5 cm (= 20 vrst) dodamo z obeh strani po eno petljo in isto ponovimo še dvakrat v vsaki 10, trikrat v vsaki 8 vrst (= 57 petelj).
  Na skupno 18 cm (= 72 vrst) nad šesto modro progo, nadaljujemo gladko desno z belo volno in istočasno snemamo za začetek raglana z obeh strani enkrat 3 petlje, dalje za poševnino raglana snemamo v vsaki 2. vrsti 16 krat po 1 petljo, 4 krat po 2 petlji, preostale 3 petlje pa zazankamo naenkrat.

  Kapuca: z belo volno nasnujemo 112 petelj, za obrobo pletemo 8 vrst gladko desno, nato nadaljujemo progasti vzorec. Za zoženje snemamo na obeh straneh po eno petljo po treh cm, to je 12 vrst, pa še 5 krat v vsaki 8. vrsti, je 100 petelj. Na skupno 15 cm, je 60 vrst, nad 5. modro progo nadaljujemo z belo volno in pletemo gladko desno. Na obeh straneh snemamo v vsaki drugi vrsti dvakrat 5 in 4 krat po 6 petelj. V višini preostalih 32 petelj nadaljujemo zadnji del kapuce. Za zoženje sedaj snemamo 6 krat v vsaki 8. vrsti po 1 petljo. Ko je ta del visok 14 cm (= 54 vrst) preostalih 20 petelj naenkrat zazankamo.

  Dokončanje: šiv spodaj spojimo v višini spodnjih 6 cm, sešijemo spodnji prečni rob, ter šive na rokavih. Všijemo raglan rokava v poševnino raglana in zadrgo v prednjo odprtino. Na kapuci zašijemo šive. V širini prvih 8 vrst na narobni strani zašijemo spodnje robove rokavov in prednji del kapuce. Všijemo kapuco v izrez vrečice. Tako je progasta vreča končana in naš dojenček se bo v njej počutil lepo in udobno.

24. Kapa in pulover v modrih barvah

  Iz treh odtenkov modrega bombažnega kvačkanca spletemo otroku kapo za na plažo in pulover s kratkimi rokavi.

A) Kapa

  Model je namenjen otroku v starosti okrog treh let. Potrebujemo: 50 g temnomodrega, 50 g turkizno modrega in 50 g vijoličastega bombažnega kvačkanca primerne debeline za pletilke št. 3. Pletilke št. 3.
  Osnovni vzorec: gladke desne petlje (na licu desne, na narobni strani leve petlje).
  Poskusni vzorec: 25 petelj in 34 vrst je 10 cm.
  Patentni vzorec: izmenoma pletemo 1 desno 1 levo petljo.

  Navodilo: s temno modro nitjo nasnujemo 18 petelj v patentnem vzorcu. Na vsakih 3 in pol cm višine napletemo eno skrajšano vrsto, da je en rob krajca krajši od drugega. V skrajšani vrsti popletemo 10 petelj, vrsto obrnemo, pletemo čez 10 petelj do roba, naslednjo vrsto pa pletemo preko vseh petelj. V višini 50 cm (merjeno na krajši stranici) zazankamo vse petlje v eni vrsti. Iz krajše stranice naberemo na pletilke s turkizno nitjo 102 petlji. Pletemo v osnovnem vzorcu. Po 22 vrstah začnemo snemati.  Snemamo na 6 mestih v enakomernih razmakih, tako, da popletemo po dve petlji.  Snemamo 7 krat v vsaki 2. vrsti in 9 krat v vsaki vrsti. Pazimo, da snemamo vedno na istem mestu. Po 26 vrstah s turkizno barvo nadaljujemo z vijoličasto barvo. Ko nam ostane le še 6 petelj, jih naberemo na nit, zadrgnemo in pošijemo. Klobuček sešijemo po šivu in ga rahlo prelikamo.

B) Pulover

  Model je namenjen otroku v starosti treh let (89 cm telesne višine). Potrebujemo: 50 g temno modrega, 50 g turkiznega in 50 g vijoličastega bombažnega kvačkanca, pletilke št. 2,5.
  Osnovni vzorec: gladke desne petlje (na licu pletemo desne, na narobni strani leve petlje).
  Poskusni vzorec: 31 petelj in 45 vrst je 10 cm.
  Patentni vzorec: izmenoma pletemo 2 desni, dve levi petlji. Pulover pletemo v enem kosu. Začnemo na spodnjem robu sprednjega dela. S temno modro nitko nasnujemo 84 petelj in pletemo 4 cm v patentnem vzorcu. Nadaljujemo v osnovnem vzorcu. Pletemo 12 cm z modro, 8 cm s turkizno, 24 cm z vijoličasto, 8 cm s turkizno, 12 cm z modro in še 4 cm z modro v patentnem vzorcu. V višini 24 cm zazankamo za razporek srednjih 6 petelj v eni vrsti, dalje pletemo vsako polovico posebej. Hkrati dodamo na stranskem robu za rokav 21 petelj. V višini 30 cm snemamo za vratni izrez v vsaki 2. vrsti enkrat 3,2 krat 2 in 9 krat 1 petljo. V višini 36 cm pa spet dodajamo v vsaki drugi vrsti enkrat 2,2 krat 3 in 1 krat 11 petelj. Te petlje sedaj odložimo. Napletemo še drugo polovico do iste višine. Potem pletemo spet preko vseh petelj – dokončali smo vratni izrez. V višini 48 cm zazankamo z vsake strani 21 petelj. Pletemo še 20 cm v osnovnem vzorcu, nato pa 4 cm v patentnem vzorcu.  Zazankamo.

  Izdelava: Pulover narahlo prelikamo preko vlažne krpe. Iz roba rokavov naberemo z vijoličasto nitjo ustrezno število petelj in pletemo v patentnem vzorcu 2 cm. Sešijemo stranski šiv in šiv pod rokavom. Iz vsake stranice razporka naberemo petlje z vijoličasto nitjo in pletemo v patentnem vzorcu 2 cm. Obrobi prekrižamo in na spodnjem robu sešijemo ter prišijemo na razporek. Iz vratnega izreza in iz roba obrob naberemo petlje in pletemo z vijoličasto nitjo ter v patentnem vzorcu 2 cm.  Zazankamo. Puloverček je končan.

25. Krilce z naramnicami

  Model je namenjen otrokom od enega in pol do treh let. Krilce je zvončasto in primerno za otroško igro. H krilcu lahko otrok nosi kariraste srajčke. Na spodnjem robu krilca so krogi v različnih barvah. Po štirih krogih pletenja v eni barvi zopet menjamo barve.
  Material: potrebujemo 150 g naravno bele volne in nekoliko ostankov volne (rumene, modre, rdeče, in črne). Eno okroglo pletilko dolžine 50 in 80 cm, 55 cm elastičnega traku širokega 2 cm in dva gumba.

  Navodilo: Začnemo v pasu. Nasnujemo 136 (144) petelj in pletemo 7 krogov desno, nato en krog levo za pregib, nato zopet 7 krogov desno. V sedmem krogu pletemo desno skupaj petlje s pletilke s petljami nasnutka, vse, razen zadnjih štirih petelj. Od naslednjega kroga pletemo izmenično 16 (17) petelj desno in 1 levo petljo. V 7. (8.) krogu pletemo pred in za levimi petljami po eno petljo desno zasukano iz prečne niti; to ponavljamo v krogih na 16 petelj. Ponovimo še 7 (9) krat v vsakem 7. (8.) krogu
(= 264 (304) petelj). Pri rastočem številu petelj nadaljujemo pletenje z daljšo pletilko. Po 40 (60) kroju (= 11 (16,5) cm) od obrobe pletemo 4 kroge z rumeno, 4 kroge z belo, 4 kroge z modro, 4 kroge z belo, 4 kroge z rdečo, 4 kroge z belo, 4 kroge s črno volno. Kot zaključek pletemo še 4 krat izmenično 1 krog desne in en krog leve petlje.  Med dvema deloma iznad pregiba naberemo 41 (43) petelj. Prehod krogov mora ležati na hrbtni strani. Prednji gornji del (prsni) pletemo med skrajnima petljama po 8 petelj izmenično eno desno eno levo petljo – medtem pa 23 (25) petelj desno in na narobni strani levo. Po 32 (36) vrsti (= 9 (10) cm) pletemo še 2 cm nad vsemi petljami  1 desno in 1 levo petljo. Na obeh straneh tega dela nadaljujemo s pletenjem naramnic, po 9 petelj, in to do približno 22 (26) cm dolžine. Med naramnicama pa petlje zazankamo (leve levo, desne desno). Za luknjice zazankamo na koncu naramnice 3 srednje petlje, ki jih v naslednji vrsti ponovno naberemo. Po dveh cm pletenja vse petlje na obeh naramnicah zazankamo.

  Izdelava: na narobni strani krilce narahlo prelikamo preko vlažne krpe. Vpeljemo elastiko, prišijemo gumba na notranji strani pasu. Ko smo vse to naredili, je krilce gotovo.
 
26. Pletena oblekica

  Model je namenjen deklicam v starosti od 9 do 12 mesecev. Oblekica je brez rokavov, ima sedelce, pod njim pa je kar precej nabrana. Navpično ima spletene kite, ob robu pa ima lep fantazijski vzorec.
  Material: za oblekico potrebujemo 150 g oranžne barve srednje debeline, par pletilk in kvačko za delo z volno vse št. 2,5, čisto ozko elastično nit in tri gumbe.
  Vzorci: gladko desno – na licu pletemo desno, na narobni strani levo.
  Prečno rebrasti vzorec: na licu in na narobni strani pletemo desne petlje.
  Navpično rebrasti vzorec: Izmenično pletemo eno desno, eno levo petljo.
  Kita: v širini 6 petelj pletemo takole:
  1. vrsta: 1 levo, 4 desno, 1 levo.
  2. vrsta: petlje pletemo take, kot so: desne desno, leve levo.
  3. vrsta: 1 levo, 4 levo križamo (2 petlji odložimo na pomožno pletilko pred delo, nato popletemo desno najprej sledeči dve petlji, nato pa dve s pomožne pletilke), 1 petlja levo.
  4. vrsta: kot druga. 
  Dalje stalno ponavljamo od 1. do 4. vrste.
  Osnovni vzorec: število petelj je deljivo z 19 in 3 dodatne.
  Poskusni vzorec: 33 petelj in 46 vrst je 10 krat 10 cm.

  Zadnji del: Oblekico začnemo plesti – zadnji del spodaj. Nasnujemo 174 petelj, za spodnjo obrobo, in pletemo 6 vrst prečnega rebrastega vzorca, nato pa fantazijski vzorec: 
  1. vrsta: skrajna, * desna, ovoj, 7 desnih, 2 desno skupaj, 2 prevlečeni, 7 desnih, ovoj *. Vrsto končamo z 1 desno in skrajno petljo.
  2. vrsta: vse petlje in ovoje popletemo levo; enako pletemo vse sode vrste do 14 vrste. 
  3. vrsta: * 2 desni, ovoj, 6 desnih, 2 desno skupaj, 2 prevlečenih, 6 desnih, ovoj, desna *. Vrsto končamo z 1 desno in skrajno.
  5. vrsta: skrajna, * 3 desne, ovoj, 5 desnih, 2 desno skupaj, 2 prevlečeni, 5 desnih, ovoj, 2 desni *. Vrsto končamo z 1 desno in skrajno.
  7. vrsta: skrajna, * 4 desne, ovoj, 2 desno skupaj, 2 prevlečeni, 4 desne, ovoj, 3 desne *. Vrsto končamo z eno  desno in skrajno.
  9. vrsta: skrajna, * 5 desnih, ovoj, 3 desne, 2 desno skupaj, 2 prevlečeni, 3 desne, ovoj, 4 desne *. Vrsto končamo z 1 desno in skrajno.
  11. vrsta: skrajna, * 6 desnih, ovoj, 2 desni, 2 desno skupaj, 2 prevlečeni, 2 desni, ovoj, 5 desnih *. Vrsto končamo z 1 desno in skrajno.
  13. vrsta: skrajna, * 7 desnih, ovoj, 1 desna, 2 desno skupaj, 2 prevlečeni, 1 desna, ovoj, 6 desnih *. Vrsto končamo z 1 desno in skrajno.
  15. vrsta: skrajna, * 6 desnih, 1 leva, 4 petlje križamo levo (naredimo kito), 1 leva, 6 desnih, *. Vrsto končamo z 1 desno in skrajnico.
  16. vrsta: skrajna * 7 levo, 1 desna, 4 levo, 1 desna, 6 levo. Vrsto končamo z 1 levo in skrajno.
  17. vrsta: skrajna, * 7 desnih, 1 leva, 4 desne, 1 leva, 6 desnih *. Vrsto končamo z 1 desno in skrajno.
  18. vrsta: skrajna, * 7 levih, 1 desna, 4 leve, 1 desna, 6 levih *. Vrsto končamo z levo in skrajno.
  Od tu dalje ponavljamo samo od 15 do 18 vrste. S tem pletemo samo navpično borduro kit. Po 21 cm (= 96 vrst) nad spodnjo obrobo pričnemo z obrobo okrog izreza rok. V širini prve in zadnje četrte petlje pletemo poprečno rebrasti vzorec, toda za obline izreza pletemo znotraj desnega roba 3 petlje skupaj desno za prvo petljo obrobe in znotraj levega roba pred zadnjimi štirimi petljami 3 petlje skupaj, toda tukaj pa prevlečeno. Na ta način snemamo še 4 krat v vsaki drugi vrsti (154 petelj). Na skupno 23 cm (= 106 vrst) nad spodnjo obrobo odložimo prvih in zadnjih 77 petelj na pomožno pletilko.

  Prednji del pletemo kot zadnji, toda na koncu odložimo na pomožno pletilko vseh 154 petelj.

  Sedelce: odložene petlje leve polovice hrbtnega dela predenemo na tale način: petlje s konca 38 krat popletemo desno skupaj po 2 petlji (= 19 petelj); za prvi rokavček na isto pletilko naberemo novih 52 petelj; odložene petlje prednjega dela pletemo: 1 desno, 76 po 2 petlji desno skupaj, 1 desno (=78 petelj); za drugi rokavček naberemo novih 52 petelj; desno polovico hrbtnega dela pletemo: 38 krat 2 petlji desno skupaj, petlje s konca (= 39 petelj), na pletilki imamo vsega skupaj 260 petelj. Naslednjih 7 vrst pletemo prečno z rebrastim vzorcem, nato nadaljujemo gladko desno, toda za oblino sedelca snemamo na tale način:
  1. vrsta: snemamo 32 petelj in to enkrat 6. in 7. petljo, ter 31 krat vsako 7. in 8. petljo (= 228 petelj). 
  7. vrsta: snemamo enkrat 5. in 6. petljo ter 31 krat vsako 6. in 7. petljo (= 196 petelj).
  13. vrsta: 32 krat snamemo vsako 5. in 6. petljo (= 164 petelj).
  19. vrsta: 32 krat snamemo vsako 4. in 5 petljo (= 132 petelj).
  25. vrsta: snamemo enkrat 4. in 5. petljo in 31 krat vsako 3. in 4. petljo (= 100 petelj). V tej širini pletemo še 7 vrst prečno rebrastega vzorca in zazankamo vse petlje.

  Izdelava: sešijemo bočne šive. Stranice odprtine na hrbtni strani obkvačkamo z dvema vrstama nizkih stebričkov, istočasno v 2. vrsti vzdolž desne stranice skvačkamo v enakih razmikih tri luknjice za zapenjanje. Prišijemo gumbe in oblekica je gotova.

Dodatki

  Ob pletenju vseh mogočih oblačil bomo garderobo popestrile še s pletenimi kapami, šali, rokavicami, nogavicami, pleti in še čim. To nam bo v veliko zadovoljstvo, saj so tako izdelki cenejši, bolj izvirni in bolj osebni.

27. Kratke nogavice

  Mere odgovarjajo velikosti čevljev številka 32, 33 in 36, 37. Navodila v oklepajih se nanašajo na velikosti 36 in 37, če je samo en podatek, velja za obe velikosti.
  Material: potrebujemo 125 g tanjše volne in niz pletilk št. 2,5.
  Patentni vzorec: v krogu pletemo izmenično 1 desno 1 levo petljo.
  Gladko desno: v krogu na licu pletenja desno.
  Poskusni vzorec: 35 petelj in 40 krogov patentnega vzorca je 10 cm.

  Izdelava: Začnemo plesti na zgornjem robu in nasnujemo 66 (70) petelj, katere razporedimo na 4 pletilke in pletemo v krogih patentni vzorec. Ko smo napletli 25 cm = 100 krogov (27 cm = 108 krogov) napletemo še 3 do 4 kroge samih desnih, nakar pričnemo z oblikovanjem pete. Za ravni del pete pletemo s tretje in četrte pletilke na eni pletilki, in sicer na pravi strani: * skrajna, 3 prve in 3 predzadnje petlje levo, vmesne pa desno, zadnjo petljo skrajno *. Na narobni strani pletemo vse petlje levo.  To pletemo 4 cm = 16 vrst (5 cm = 20 vrst), nakar sledi kapica pete ali zaokroženi del pete. V naslednji vrsti (na pravi strani) pletemo 21 (22) petelj * sledeči 2 petlji popletemo skupaj, 2 desni prevlečeno; delo obrnemo: eno petljo samo prenesemo na desno pletilko, 9 petelj pletemo levo, 2 levo skupaj; delo obrnemo: eno petljo prenesemo na desno pletilko, 9 petelj pletemo desno; Od * ponavljamo in s tem porabimo vse odložene petlje z obeh strani. Torej nam na sredini ostane samo 11 petelj kapice (zaokroženega dela pete). Po vzdolžnem robu pete naberemo po 13 (15) petelj, v delo pa vključimo 33 (35) petelj prednjega dela nogavice in v krogu nadaljujemo stopalo = 70 (76) petelj. Sedaj teče prehod kroga v drugi krog po sredini pete. Za zoženje stopala 5 (6) krat v vsakem drugem krogu popletemo skupaj obe prvi in poslednji petlji = 60 (64) petelj.
  V tej širini pletemo do potrebne dolžine stopala, na modelu 17 (19) cm merimo tudi kapico pete.
  Nato pletemo zoževanje na prstih. Snemamo: 11 (12) krat v vsakem drugem krogu pletemo obe predzadnji petlji na prvi in tretji pletilki skupaj desno, toda drugo in tretjo petljo na drugi in četrti pletilki prevlečeno desno skupaj. Preostalih 16 petelj naberemo na odtrgano nit, dobro zategnemo in na notranji strani prišijemo. Drugo nogavico izdelamo na isti način, in par nogavic je končan.

28. Podkolenke s kito ob strani

  Model je namenjen za velikost čevljev 43 in 44.
  Material: potrebujemo 200 g športne volne, niz pletilk št. 3, elastičen trak, širok od 12 do 15 mm.
  Kito pletemo preko devetih petelj širine: pletemo prvi do četrti krog desno. V petem krogu križamo 6 petelj levo: 3 petlje preložimo na pomožno pletilko pred delo.  Pletemo 4. do 6. petlje desno, nato pletemo petlje s pomožne pletilke desno; tri petlje desno. Od 6. do 9. kroga pletemo desno. 10 krog: pletemo 3 petlje desno, 6 petelj križamo, kot 5. krog. Odložimo petlje na pomožno pletilko za delo. Stalno ponavljamo 1. do 10 krog.
  Poskusni vzorec: 23 petelj in 34 vrst je 10 cm.

  Izdelava: za rob nasnujemo 60 petelj. Za robom za nabiranje razdelimo petlje na drugo in tretjo pletilko enakomerno, oziroma dodajamo po 5 petelj in pletemo na tale način: od sredine zadaj 2 petlji desno, * 2 petlji levo, 4 desno *. Od * ponovimo šestkrat; nato pletemo 2 levo, 9 petelj kite, 2 levo, 4 desno, 2 levo, 2 desno. Tako pletemo vse do želene dolžine – za predlagani model je to 40 cm od zgornjega roba. Za peto pletemo nad 30 petljami 26 vrst = 8 cm. Nato pletemo kapico pete takole: v naslednji vrsti na licu pletenja pletemo 18 petelj, nato prevlečeno snemamo 2 petlji * delo obrnemo, prenesemo 1 petljo, 7 petelj levo, 2 petlji levo skupaj; * delo obrnemo, prenesemo eno petljo, pletemo 7 petelj desno; Od * stalno ponavljamo, dokler ne porabimo vseh petelj. Sedaj ob 9. petlji iz vsakega konca pete naberemo 13 petelj. V delo vključimo 35 petelj (zgornji del stopala) z drugo in tretjo pletilko. Nad gornjim delom stopala snemamo šestkrat 2 levi petlji, tako, da izmenično tečejo 4 petlje desno, 1 levo, in pletemo nad prvo in četrto pletilko ravno desno. Nato pletemo trikrat v 4. krogu prvo in drugo petljo, predzadnjo in poslednjo petljo snamemo desno skupaj = 58 petelj. Ko stopalo napletemo do želene dolžine (do začetka malega prsta) začnemo plesti vrh: pletemo 2 poslednji petlji s 1. in 3. pletilke desno skupaj, nato prvo in drugo petljo s 2. in 4. pletilke prevlečeno skupaj. To ponovimo še šestkrat v vsakem drugem krogu in šestkrat v vsakem krogu. Preostalih 6 petelj prevlečemo z odtrgano nitko in všijemo. Desno podkolenko delamo enako, le v nasprotni smeri. Tako imamo končanih par podkolenk.

29. Copati

  Izdelava copat je zelo enostavna. Potrebujemo 100 g volne primerne debeline in barve, niz pletilk št. 3,5 in dva kosa žameta. Vzorec gladkih levih petelj. Nasnujemo 101 petljo, jih porazdelimo na 4 pletilke in pletemo dve krožni vrsti v vzorcu gladkih levih petelj. Nato začnemo snemati po eno petljo na obeh straneh središčne petlje, ki tvori konico copata. Snemamo 3 krat na licu pletenja, nato snemanje ponovimo, v vsaki 4. vrsti 7 cm dolgo. Nato vse petlje v eni vrsti zazankamo.
  Izdelava: Oba kosa žameta oblikujemo v podplat in ju z okrajnim vbodom prišijemo na copate. Iz več nitk volne naredimo še zasukan trak in iz njega lepi pentlji, ki ju prišijemo na zgornji sprednji del copata. Na ta način imamo zelo hitro narejene lične in tople copate.

30. Rokavice

  Pletemo različne rokavice in sicer: rokavice s prsti, palčnike in še druge. Običajno so v rabi rokavice s prsti in palčniki. Te pletemo za otroke. Vsi pa, ki želijo v mrzlih zimskih dneh imeti tople roke, imajo najraje palčnike.
  Naš podroben opis je za rokavice s prsti. Za te rokavice pletemo vsak prst posebej. Običajno pletemo najprej desno rokavico. Palec sega precej navzven, zato zanj povečamo število petelj, to je, pletemo kozico. Od palca do prstov se roka zoža, zato oblikujemo nad prejšnjo širino kozico drugo manjšo kozico, le v nasprotni smeri.
  Naš model rokavic s prsti je za velikost št. 6 in pol. Potrebujemo pletilke št. 3 in srednje debelo volno.
  Za zapestje nasnujemo na 4 pletilke 44 petelj, jih sklenemo v krog in pletemo menjaje 1 desna, 1 leva petlja. Za zapestje pletemo poljubno širino, nato 1 krog desnih in v tem krogu dodamo 5 petelj, to je po vsaki 7. spletemo po 1 desno zasukano petljo iz prečne niti prejšnjega kroga. Na pletilkah imamo 49 petelj. Od tu dalje pletemo same desne petlje.
  Za desno rokavico razdelimo petlje takole: po prvih dveh petljah v krogu spletemo za palčno kozico 1 desno zasukano petljo iz prečne niti prejšnjega kroga in jo zaznamujemo z drugo barvno nitjo (ali označbo za pletenje). V vsakem naslednjem tretjem krogu dodajamo na obeh straneh te petlje po eno petljo. (Spletemo po eno desno zasukano petljo iz prečne niti prejšnjega kroga) in tako širimo palčno kozico. Ko imamo za kozico 15 petelj, jih predenemo na pomožno pletilko ali varnostno sponko. Namesto teh petelj nasnujemo na novo 6 petelj za manjšo kozico nad palcem; v vsakem drugem krogu te petlje snemamo: prvo petljo te kozice prevlečeno snamemo s prejšnjo petljo, zadnjo petljo kozice popletemo desno, skupaj z naslednjo petljo. Ko imamo na pletilkah zopet 49 petelj, pletemo dalje še 6 krogov.
  Nato začnemo najprej plesti mezinec: zadnjih 6 petelj z dlani roke (na 2. pletilki) in prvih 6 petelj s hrbta roke (na 3. pletilki) ter 3 petlje dosnujemo (med mezincem in prstancem), teh 15 petelj porazdelimo na 3 ali 4 pletilke in pletemo 16 krogov (več ali manj – odvisno od dolžine prsta). Ostalih 37 petelj miruje. Za konico prsta snemamo v treh, največ petih krogih. Ko imamo na pletilki še 6 (4) petelj, jih naberemo na nit, jo zategnemo in na notranji strani skrbno všijemo.
  Z mirujočimi 37 petljami in tremi nasnutimi na notranji strani mezinca spletemo še tri kroge, šele nato začnemo plesti prstanec: 6 petelj s hrbta roke (s 3. pletilke), tri petlje dosnujemo med dlanjo in hrbtom rokavice in 7 petelj z dlani (z 2. pletilke), sklenemo v krog in pletemo 24 krogov. Za konico prsta snemamo kot je pisano pri mezincu.
  Sedaj imamo na prvi in četrti pletilki po 12 petelj. Te razdelimo na pol. Začnemo plesti sredinec. Na notranji strani sredinca in prstanca naberemo 3 petlje, popletemo 6 petelj s 4. pletilke (s hrbta rokavice), dosnujemo 3 petlje med sredincem in kazalcem, ter spletemo 6 petelj s prve pletilke (z dlani rokavice) in sklenemo krog.  Popletemo 28 krogov in petlje zazankamo, kot je opisano pri mezincu.
  Za kazalec spletemo 6 petelj s 4. pletilke (s hrbta rokavice), 6 petelj s 1. pletilke (z dlani rokavice), naberemo 3 petlje med sredincem in kazalcem na 3 ali 4 pletilke, sklenemo krog in pletemo 24 krogov. Za konico snemamo, kot je opisano pri mezincu.
  Palec: Naberemo 6 petelj z male kozice, spletemo 1 desno zasukano petljo iz prečne niti prejšnjega kroga (na obeh straneh kozice), popletemo nato petlje (15 petelj) s pomožne pletilke in porazdelimo petlje na 3 ali 4 pletilke, ki jih sklenemo v krog (= 23 petelj). Petlje nad manjšo kozico snamemo kot je opisano prej.
  Ko imamo na pletilkah 17 petelj, pletemo 12 krogov in začnemo snemati za konico, 4. in 5. petljo in dvakrat vsako 5. in 6. petljo spletemo skupaj. V naslednjem krogu popletemo desno skupaj 2. in 3. ter dvakrat vsako 3. in 4. petljo, nato pa še 1. in 2. ter 4. in 5. petljo.
  Levo rokavico pletemo nasprotno desni in tako imamo spleten par rokavic s prsti.

31. Palčniki

  Potrebujemo 100 g volne in pletilke št. 4,5. Podobno kot rokavice s prsti, pletemo palčnike. Spletemo samo palec, za ostale prste pa en sam del.

32. kapa

  Predlagani model je v bež barvi. Potrebujemo nekaj več kot 50 g volne in niz pletilk št. 4.
  Vzorci: vzorec gladkih petelj, dvojni rebrasti (patentni) vzorec, enostavna kita.
  Nasnujemo 96 petelj in jih razdelimo na 4 pletilke. Pletemo v krogu v patentnem vzorcu najprej 8 vrst. Naslednje tri in pol cm pletemo leve petlje nad levima petljama in enostavne kite nad desnima petljama patentnega vzorca. Nato pletenje obrnemo, tako, da postane lice pletenja narobna stran, in nadaljujemo takole: * 2 levi, 2 petlji v vzorcu enostavne kite, 10 desnih *. Tako pletemo 14 cm, nato snemamo 1. in zadnjo od desno pletenih petelj (na licu pletenja), dokler nam ne ostane na pletilkah le 8 petelj, ki jih zategnemo z nitjo in všijemo. Ko smo vse to naredili, je ženska kapa gotova in nas bo v mrzlih zimskih dneh prijetno grela.

33. Moška smučarska kapa

  Model je namenjen moškim, ki radi smučajo, drsajo. Potrebujemo okrog 50 g rdeče debelejše volne in niz pletilk št. 4,5.
  Nasnujemo 88 petelj in jih razporedimo na 4 pletilke. Sklenemo krog in pletemo 8 cm (= 24 krogov) rebrasto. Od tu pletemo same desne petlje še 8 cm (= 24 krogov), nakar začnemo snemati vsako 10. in 11. petljo. To snemanje ponavljamo na istih mestih še petkrat v vsakem 4. krogu, v vsakem 2. krogu (= 8 petelj). V naslednjih 4 krogih pa pletemo skupaj po 2 petlji desno. Preostale petlje naberemo na odtrgano nit, zadrgnemo in nit všijemo na notranji strani. Spodnjo obrobo zavihamo v višini 4 cm, in kapa za smučanje in drsanje je končana.

34. Trioglata ruta ali plet

  Vsaki ženi pride prav, če ima v svoji garderobi tudi plet, s katerim se ogrne tudi poleti, kadar se skrije sonce in ko zaveje hladen veter.
  Predlagamo trikotno ruto z umetelno pletenim vzorcem.
  Velikost pleta – kjer je največja širina – je 160 cm; dolžina do vrha (brez resic) je 85 cm.
  Material: potrebujemo 200 g moher volne, pletilke in kvačko št. 4.
  Osnovni vzorec: pletli bomo po spodaj opisanem navodilu: Vse petlje na narobni strani in ovoje pletemo levo. Ko pletemo vzorec, se plet avtomatično razširja.

  Nasnujemo 5 petelj.
  1. vrsta: skrajna, 1 desna, ovoj, 1 desna, ovoj, 1 desna, skrajna.
  3. vrsta: skrajna, 1 desna, ovoj, 3 desne, ovoj, 1 desna, skrajna.
  5. vrsta: skrajna, 1 desna, ovoj, 5 desnih, ovoj, 1 desna, skrajna.
  7. vrsta: skrajna, 1 desna, ovoj, 1 desna, ovoj, 2 prevlečeno skupaj, 1 desna, 2 desno skupaj, ovoj, 1 desna, ovoj, 1 desna, skrajna.
  9. vrsta: skrajna, 1 desna, ovoj, 3 desne, ovoj, 3 prevlečeno skupaj, ovoj, 3 desne, ovoj, 1 desna, skrajna.
  11. vrsta: skrajna, 1 desna, ovoj, 5 desnih, ovoj, 1 desna, ovoj, 5 desnih, ovoj, 1 desna, skrajna.
  13. vrsta: skrajna, 1 desna, ovoj, 1 desna, ovoj, 2 prevlečeno skupaj, 1 desna, 2 desno skupaj, ovoj, 3 prevlečeno skupaj, ovoj, 2 prevlečeno skupaj, 1 desna, 2 desno skupaj, ovoj, 1 desna, ovoj, 1 desna, skrajna.
  15. vrsta: skrajna, 1 desna, ovoj, 3 desne, ovoj, 3 prevlečeno skupaj, ovoj, 3 desne, ovoj, 3 prevlečeno skupaj, ovoj, 3 desne, ovoj, 1 desna, skrajna.
  17. vrsta: skrajna, 1 desna, ovoj, 5 desnih, ovoj, 1 desna, ovoj, 5 desnih, ovoj, 1 desna, ovoj, 5 desnih, ovoj, 1 desna, skrajna.
  19. vrsta: skrajna, 1 desna, ovoj, 1 desna, ovoj, 2 prevlečeno skupaj, 1 desna, 2 desno skupaj, ovoj, 3 prevlečeno skupaj, ovoj, 2 prevlečeno skupaj, 1 desna, 2 desno skupaj, ovoj, 1 desna, ovoj, 1 desna, skrajna.
  21 vrsta: skrajna, 1 desna, ovoj, 3 desne, ovoj, 3 prevlečeno skupaj, ovoj, 3 desne, ovoj, 3 prevlečeno skupaj, ovoj, 3 desne, ovoj, 3 prevlečeno skupaj, ovoj, 3 desne, ovoj, 1 desna, skrajna.
  Do želene dolžine ponavljamo od 17. do 22. vrste. Ko to napletemo – predlagani model ima skupaj 143 vrst – zaključimo takole:
  1. vrsta: s kvačko zajamemo prve 3 petlje z eno mrtvo petljo – 7 verižnih, en nizki stebriček brez ovoja, zajamemo tri naslednje petlje skupaj; od * stalno ponavljamo. Na vrhu zajamemo enkrat samo 2 petlji.
  2. vrsta: delo obrnemo s 7 verižnimi petljami, en nizki stebriček brez ovoja skvačkamo okrog prvega loka * 7 verižnih, en nizki stebriček brez ovoja skvačkamo okrog naslednjega loka; od * stalno ponavljamo, tako, da skvačkamo 3 vrste s 7 verižnimi petljami. V vsak lok ob obeh straneh pričvrstimo rese, dolge 15 cm. Tako imamo tudi to pletenino gotovo.

Vzdrževanje volnenih pletenin

  Vse pletenine, ki smo jih napletli in jih imamo v svoji garderobi, moramo skrbno negovati, vzdrževati in tudi oprati od časa do časa, da bodo dolgo obdržale obliko.
  Pletivo pletemo v mlačni in blagi raztopini specialnega sredstva ali detergenta.  Preden peremo pisano pletenino, se prepričamo, da so vse barve obstojne, če ne, moramo prati pletenino v hladni vodi.
  Pletenino 5 do 10 minut v raztopini rahlo stiskamo in nato skrbno večkrat speremo z vodo do čistega. Predzadnji vodi dodamo malo kisa, če pa imamo pravi mehčalec, je to še veliko bolje.
  Čisto oprano pletenino položimo takoj med dve brisači ali kakšni drugi krpi, ki dobro vpijata vodo, vse skupaj bolj trdno zvijemo in tako obenem stiskamo vodo iz pletenine. Po potrebi brisači zamenjamo in postopek ponovimo. Tako osušeno pletenino položimo na ravno ploskev in poravnamo v pravo obliko.
  Nikoli pa pletenine ne ožemamo in sušimo obešeno na vrvi, neposredno na soncu ali blizu peči. Ko pletenine spravimo, jih ne obesimo, temveč lepo zložene spravimo.  Prav je, če pletenino lahko med pregibi obložimo s tankim (svilenim) belim papirjem.
  Če bomo tako ravnali, bomo brez skrbi, da nas kdaj ne preseneti, ko bomo morali pletenino ponovno uporabiti.

Uporaba paranih niti

  Glavni problem pri ponovni uporabi paranih niti je paranje šivov brez poškodb. Temu se lahko izognemo, če šiv označimo z drugo barvno nitjo, seveda se to vidi samo na notranji – narobni strani pletenine. Ko šive odparamo, moramo najti zadnjo petljo konca pletenine, s katero začnemo parati. Parano nit zravnamo tako, da jo navijemo okrog naslonjala stola in tako dobljen omot na dveh krajih prevežemo. To je zelo pomembno, da bomo pri previjanju v klobko našli začetek niti. Omot peremo ročno (za učinkovitejšo izravnavo niti v vodo dodamo par kapljic mehčalca – op. prepisovalke) in ga po sušenju previjemo v klobko – in zopet bomo lahko spletli kakšno lepo pletenino. Mnogo uspeha in veselih uric pri delu!